Palestin minta campur tangan Switzerland tangani konflik Israel

RAMALLAH, 14 Rabiulakhir 1442H, Isnin – Palestin menyeru Switzerland untuk membantu menangani konflik Palestin- Israel.

Ia dibangkitkan ketika perjumpaan di antara Perdana Menteri Palestin, Muhammad Shtayyeh dan Menteri Luar Negeri Switzerland, Ignazio Cassis semalam bagi membincangkan perkembangan politik di Palestin serta rantau ini.

Muhammad yang menerima kunjungan Cassis di pejabatnya di Ramallah berkata, Israel telah memutar belit fakta di wilayah Palestin yang diduduki berkaitan pendudukan haram, penyitaan tanah, pengepungan di Gaza serta pengasingan Baitulmaqdis.

Beliau berkata, tindakan Israel itu adalah satu usaha sistematik berterusan bagi melanggar undang-undang antarabangsa dan resolusi Pertubuhan Bangsa-Bangsa Bersatu (PBB).

“Dunia mesti mencegah perkara ini dan menggesa (Israel) menamatkan penjajahan,” katanya.

Pada masa sama, Muhammad turut meminta Switzerland yang mempercayai hak dan keadilan, untuk melindungi penyelesaian antara dua negara dengan mengiktiraf Palestin.

Malah, beliau turut meminta negara itu terlibat dalam mewujudkan jalur politik yang serius dan nyata berdasarkan undang-undang antarabangsa serta resolusi PBB bagi memecahkan status quo.

Selain itu, Perdana Menteri itu menegaskan keterbukaan kepimpinan Palestin untuk kembali ke jalan politik berdasarkan syarat jelas mengikut undang-undang antarabangsa, selain mengambil pengajaran dan faktor penyebab kegagalan politik dalam tempoh 29 tahun terakhir.

“Hubungan kami dengan Israel umpama penduduk asal dan penjajah. Masyarakat antarabangsa harus berperanan menyeimbangkan hubungan ini melalui satu penyelesaian.

“Kita harus berusaha supaya perjanjian normalisasi Israel tidak menjadi peluang kepadanya untuk melakukan lebih banyak pelanggaran serta kedua-dua negara dapat diakhiri dengan penyelesaian,” katanya. – Agensi


Isu tanah rizab: PEMBELA tak teragak hantar memorandum ke Istana Perak

Oleh Ainul Illia Meor Suzurudin

BANGI, 29 Jamadilakhir 1442H, Khamis – Pertubuhan Pembela-Pembela Islam (PEMBELA) tidak akan teragak-agak untuk menghantar memorandum ke Istana Perak berhubung dakwaan penyelewengan Tanah Rizab Melayu di negeri itu.

Naib Pengerusinya, Mohd Nor Izzat Johari berkata, ini kerana masyarakat dapat melihat dengan jelas bahawa tiada kesungguhan dari pihak Menteri Besar Perak, Datuk Saarani Mohamad dan Pejabat Pengarah Tanah dan Galian (PTG) Perak dalam mengendalikan isu tersebut.

“PEMBELA tidak ragu-ragu untuk bertindak menghantar memorandum kepada Sultan Perak jika MB Perak masih ‘bertatih’ untuk menyelesaikan isu pencerobohan tanah ini.

“Saya percaya, masih banyak tanah yang diceroboh di negeri Perak, yang masih belum didedahkan. Segera siasat dan jangan sampai terdedah dengan sendirinya,” katanya ketika dihubungi Ismaweb.net, hari ini,

Sebelum ini, Parti Bumiputera Perkasa Malaysia (Putra) Perak mendedahkan kawasan seluas 649.19 hektar tanah berstatus Tanah Rizab Melayu di Mukim Sitiawan, Manjung diberikan hak milikan kepada bukan Melayu.

Pengerusi Penyelarasnya, Datuk Hamidah Osman berkata, perkara itu dikesan melalui pencarian rasmi yang dibuat di PTG Perak.

Sementara itu, ketika ditanya berkenaan isu tersebut oleh media, Saarani menolak untuk menjawab dan meminta PTG untuk menjawab dakwaan demikian.

Beliau tidak mahu mengulas lanjut kerana mahu memberi tumpuan terhadap pelaksanaan Perintah Kawalan Pergerakan (PKP) berikutan jumlah kes COVID-19 yang semakin meningkat.

Justeru, Mohd Izzat menggesa supaya Sultan Perak, Sultan Nazrin Shah campur tangan dalam isu ini untuk memastikan tiada Tanah Rizab Melayu yang tergadai

“PEMBELA juga menyokong jika Suruhanjaya Pencegahan Rasuah Malaysia (SPRM) segera menyiasat dan mendedahkan syarikat atau individu yang terlibat dengan pencerobohan ini,” katanya.


Kerajaan Muhyiddin lemah, BN pula tak berjuang untuk rakyat

BANGI, 23 Rabiulakhir 1444H, Jumaat – Tun Dr Mahathir Mohamad menganggap kerajaan Perikatan Nasional (PN) pimpinan Tan Sri Muhyiddin Yassin sebagai lemah dan mudah dijatuhkan, apabila Barisan Nasional (BN) boleh kembali memerintah meskipun kalah teruk pada Pilihan Raya Umum Ke-14 (PRU14).

Pengerusi Penaja Gerakan Tanah Air (GTA) itu berkata, Muhyiddin dijatuhkan sebagai Perdana Menteri sebaik bekas Presiden UMNO, Datuk Seri Najib Razak – yang kini dipenjara 12 tahun – menarik keluar 15 wakil rakyat parti itu.

Dakwanya, penarikan sokongan itu akhirnya menyebabkan kerajaan ‘pintu belakang’ Muhyiddin jatuh dan UMNO menerusi Datuk Seri Ismail Sabri mengambil alih tampuk pemerintahan negara.

“Walaupun BN yang kalah, kembali sebagai kerajaan, tetapi Najib tidak dapat diselamatkan.

“Maka, PRU diperlukan supaya dengan sogokan wang yang masih ada pada UMNO, parti itu akan menang besar,” katanya dalam kenyataan, hari ini.

Dr Mahathir juga mendakwa, sekiranya UMNO memperoleh menang besar pada PRU15, pemimpin-pemimpinnya yang menghadapi kemungkinan dipenjara akan selamat.

“Inilah perjuangan UMNO dan PRU15 yang diakui oleh Zahid Hamidi, Presiden UMNO.

“Apa jadi kepada rakyat dan negara bukan perjuangan UMNO dan BN,” soalnya.


“Bapa” juga bermaksud “ibu”: Hakim mengambil alih kuasa Parlimen

Oleh: Tun Abdul Hamid Mohamad

KES berkenaan difail oleh sekumpulan ibu warganegara Malaysia yang suami mereka bukan warganegara Malaysia, memohon perisytiharan bahawa anak-anak mereka yang dilahirkan di luar Malaysia, adalah warganegara Malaysia dengan kuat kuasa undang-undang.

Peruntukan Perlembagaan Persekutuan yang berkenaan adalah Perkara 14(1)(b) dan Jadual Kedua, Bahagian ll, perenggan 1(b).

Perkara 14(1)(b) memperuntukkan:

“14. (1) Tertakluk kepada peruntukan Bahagian ini, orang yang berikut ialah warganegara melalui kuat kuasa undang-undang, iaitu:

(a)…….; dan

(b) tiap-tiap orang yang lahir pada atau selepas Hari Malaysia dan
mempunyai mana-mana kelayakan yang dinyatakan dalam Bahagian II
Jadual Kedua.”

Jadual Kedua, Bahagian ll memperuntukkan:

“1. Tertakluk kepada peruntukan Bahagian III Perlembagaan ini, orang yang berikut yang lahir pada atau selepas Hari Malaysia ialah warganegara melalui kuat kuasa undang-undang, iaitu:
(a) tiap-tiap orang yang lahir di Persekutuan dan sekurang-kurangnya seorang daripada ibu bapanya pada masa kelahiran itu seorang warganegara atau bermastautin secara tetap di Persekutuan; dan
(b) tiap-tiap orang yang lahir di luar Persekutuan yang bapanya pada masa kelahiran itu seorang warganegara dan sama ada telah lahir di Persekutuan atau pada masa kelahiran itu berada dalam perkhidmatan Persekutuan atau perkhidmatan sesuatu Negeri; dan
Perhatikan perkataan “ibu bapanya” di sub-perenggan (a) dan perkataan “bapanya” di sub-perenggan (b) yang kedua-duanya saya hitamkan. Saya akan bincangkan keduanya kemudian.

Buat masa ini, kita beri perhatian kepada perkataan “bapanya” di perenggan (b). Mengikut peruntukan ini hanya anak yang bapanya seorang warganegara yang menjadi warganegara dengan kuat kuasa undang-undang. Plaintif (ibu-ibu tersebut) memohon perisytiharan bahawa anak-anak mereka berhak menjadi warganegara dengan kuat kuasa undang-undang berdasarkan peruntukan Perkara 8, Perlembagaan (kesamarataan, equality)).

Perkara 8, antara lain, memperuntukkan:

“8. (1) Semua orang adalah sama rata di sisi undang-undang dan berhak mendapat perlindungan yang sama rata di sisi undang- undang.

(2) Kecuali sebagaimana yang dibenarkan dengan nyata oleh Perlembagaan ini tidak boleh ada diskriminasi terhadap warganegara semata-mata atas alasan agama, ras, keturunan, tempat lahir atau jantina dalam mana-mana undang-undang…”

Hakim Mahkamah Tinggi, Datuk Akhtar Tahir, memberi penghakiman memihak kepada plaintif-plaintif yang bererti semua anak-anak dalam kategori tersebut adalah warganegara dengan kuat kuasa undang-undang.

Beliau mengakui bahawa berdasarkan peruntukan Perkara 14(1)(b) dan Jadual Kedua, Bahagian ll, perenggan 1(b), “hanya bapa, jika dia seorang warganegara, boleh memberikan kewarganegaraan kapada anaknya.” (Terjemahan saya).

Tetapi, beliau merujuk kepada Perkara 8 mengenai kesamarataan dan menghalang diskriminasi dan mengatakan bahawa peruntukan-peruntukan Perkara 14(1)(b), Jadual Kedua, Bahagian ll, perenggan 1(b) dan Perkara 8 sepatutnyalah ditafsirkan secara harmoni dan bertujuan (harmoniously and purposively) dan, memutuskan bahawa perkataan “bapa” hendaklah dibaca sebagai termasuk “ibu”. Oleh itu anak-anak kepada ibu-ibu itu juga berhak menjadi warganegara dengan kuat kuasa undang-undang.

Seterusnya, beliau menekankan bahwa “Mahkamah bukanlah cuba mengubah dasar atau merombak undang-undang. Dasar tersebut telah ditetapkan oleh kerajaan di mana kerajaan mengiktiraf prinsip jus sanguinis – dengan memberikan kewarganegaraan kepada kanak-kanak yang dilahirkan di luar Persekutuan. Sehubungan dengan itu, peruntukan berkenaan telah digubal oleh Parlimen….

Apa yang ingin dilakukan Mahkamah adalah melaksanakan undang-undang dengan cara yang akan menemui remedy kepada rungutan Plaintif… rungutan Plaintif adalah benar… ” (Terjemahan saya).

Sebelum saya teruskan eloklah saya jelaskan bahawa saya tidak kisah sama ada perempuan warganegara Malaysia hendak diberi hak sama dengan lelaki warganegara Malaysia dalam hal kerakyatan anak yang bapanya bukan warganegara Malaysia yang dilahirkan di luar Malaysia, atau tidak. Itu soal dasar dan saya tekankan ia hendaklah dilakukan dengan betul. Tumpuan saya dalam rencana ini adalah kepada alasan atau hujah yang diberi oleh Hakim berkenaan, bukan sama ada saya sukakan hasil (result) penghakiman itu atau tidak.

Kita perlu mengambil ingatan terlebih dahulu bahawa tugas hakim adalah untuk membuat keputusan mengikut undang-undang, bukan untuk membuat atau meminda undang-undang untuk mencari remedy bagi sesuatu kes di hadapannya. Hakim hanya boleh mengguna undang-undang yang ada untuk memutuskan kes di hadapannya. Bahawa, pada pandangannya terdapat diskriminasi dan rungutan plaintif-plaintif yang disokong oleh pandangan awam tidak memberi kuasa kepada Hakim untuk meminda undang-undang atas nama “tafsiran” untuk memberi remedy kepada plaintif-plaintif.

Jika seorang Hakim berpendapat sesuatu undang-undang itu patut dipinda, beliau boleh mengesyorkannya dalam penghakimannya. Saya pernah berbuat demikian dan ada cadangan saya yang Parlimen telah membuat pindaan-pindaan berkenaan. Bukanlah tugas Badan Kehakiman untuk menyelesaikan masalah Badan Perundangan dan Badan Perundangan tidak sepatutnya mengharapkan Badan Kehakiman menyelesaikan masalahnya. Dan Hakim tidak boleh mengambil alih bidang kuasa Parlimen kerana Hakim bukan Parlimen, dan sebaliknya.

Dalam kes CTEB v Ketua Pengarah Pendaftaran Negara, Malaysia, Civil Appeal No: 01(i)-34-10/2019(W) Rohana PMR, menulis penghakiman majority, antara lain, berkata:

“…tidak semua bentuk diskriminasi dilindungi oleh Perkara 8. Perkara 8 bermula dengan “Kecuali sebagaimana yang dibenarkan dengan nyata oleh Perlembagaan ini…”. Pendek kata, diskriminasi yang dibenarkan oleh Perlembagaan Persekutuan bukanlah bentuk diskriminasi yang ingin dilindungi oleh Perkara 8. Sebenarnya terdapat beberapa peruntukan diskriminasi yang dinyatakan dalam Perlembagaan Persekutuan termasuklah Perkara 14. Oleh kerana kesan diskriminasi dari Perkara 14 adalah yang dibenarkan oleh Perlembagaan Persekutuan, adalah tidak masuk akal dan nyata sekali kurangnya pemahaman tentang Perkara 8 untuk memakai doktrin klasifikasi wajar kepada Perkara 14”. (Terjemahan saya).

[88] Semua isu ini menimbulkan persoalan adakah Badan Kehakiman dalam menjalankan tugas kehakimannya menurut Perlembagaan diberi kuasa untuk tidak menghirau atau mengabaikan arahan Perlembagaan yang jelas dan mengatasi bias gender yang dibenarkan atas nama tafsiran Perlembagaan yang progresif. Oleh kerana Perlembagaan Persekutuan membezakan antara anak yang sah dan anak luar nikah, (antara) seorang ayah dan ibu kepada anak luar nikah, bolehkah Mahkamah mengubah diskriminasi itu untuk memastikan Perlembagaan itu hidup secara dinamis untuk mengelakkannya terkunci dan menjadi fosil pada tahun 1963.” (Terjemahan saya).

“…Kita semua tahu bahawa tidak ada keutamaan kehakiman yang dinyatakan dalam Perlembagaan Persekutuan, dan kuasa untuk meminda Perlembagaan hanya terletak pada Parlimen berdasarkan Perkara 159. Mahkamah tidak boleh sesuka hati cuba menulis semula teks bertulis yang jelas Perlembagaan Persekutuan kerana ia akan membawa kepada kekarutan.” (Terjemahan saya).

Oleh itu, walaupun Hakim-hakim majority dalam kes Mahkamah Persekutuan tersebut besetuju diskriminasi itu perlu diatasi, mereka menolak permohonan itu kerana melakukan sebaliknya adalah di luar bidang kuasa mahkamah dan tugas Hakim.

Perlu diingati bahawa ini adah penghakiman Mahkamah Persekutuan yang tepat mengenai isu di hadapan Hakim Mahkamah Tinggi itu dan mengikatnya. Adalah menghairankan jika semua peguam-peguam dan peguam-peguam persekutuan yang menghujahkan kes tersebut dan pegawai penyelidik Hakim itu tidak menunjuk penghakiman itu kepadanya, yang baru diterbitkan hanya empat bulan sebelum beliau memutuskan kes ini.

Lebih menghairankan ialah bagaimana Hakim Mahkamah Tinggi itu boleh terlepas pandang tujuh perkataan (versi Bahasa Inggeris yang authoritative) iaitu “Except as expressly authorized by this Constitution” di permulaan Perkara 8(2) yang menjadi sandarannya, jika beliau membacanya semasa menulis penghakiman itu.

Kesilapan paling nyata yang dilakukan oleh Hakim Akhtar ialah menggunakan (apply) peruntukan Perkara 8 dalam “mentafsirkan” Perkara 14(1)(b) dan Jadual Kedua, Bahagian ll, perenggan 1(b). Sebenarnya, Perkara 8 tidak terpakai kepada Perkara 14(1)(b) dan Jadual Kedua, Bahagian ll, perenggan 1(b) kerana semua dikriminasi yang disebut dalam Perlembagaan adalah dikecualikan daripada operasi Perkara 8(2) dan dibenarkan. Atas alasan ini sahaja rayuan terhadap penghakiman itu patut dibenarkan.

Bagaimana Hakim itu boleh memutuskan bahawa perkataan “bapa” juga termasuk “ibu” tidak masuk akal. Kanak-kanak umur dua tahun pun tahu perbezaan antara “bapa” dan “ibu” dan tidak pernah memanggil bapa kepada ibu dan sebaliknya. Masakan penggubal Perlembagaan dan Ahli-Ahli Parlimen yang meluluskan Perlembagaan itu kesemuanya tidak tahu perbezaan di antara “bapa” dan “ibu” atau terkeliru dalam menggunakan perkataan “bapa” dalam Jadual Kedua, Bahagian ll, perenggan 1(b).

Perhatikan dalam perenggan 1(a) yang terletak betul-betul sebelum perenggan 1(b), penggubal Perlembagaan itu menggunakam frasa “sekurang-kurangnya seorang daripada ibu bapanya”. Ini menunjukkan tujuan mereka dalam perenggan 1(b) adalah bapa, berlainan daripada perkataan ibu bapa yang digunakan dalam perenggan 1(a). Setelah mentafsirkan perkataan “bapa” termasuk “ibu”, bagaimana perkataan “ibu bapa” hendak ditafsirkan? Bapa termasuk ibu dan ibu termasuk bapa? Jika “bapa” sudah termasuk ibu, apa perlunya menggunakan perkataan “ibu bapa” lagi?

Hakim itu menekankan bahawa “Mahkamah bukanlah cuba mengubah dasar atau merombak undang-undang…Apa yang dilakukan Mahkamah adalah melaksanakan undang-undang dengan cara yang akan menemui remedy kepada rungutan Plaintif… rungutan Plaintif adalah benar…”

Soalan: Parlimen telah menetapkan hak itu diberi kepada anak yang bapanya seorang warganegara. Mahkamah telah memutuskan anak yang ibunya seorang warganegara juga mendapat hak yang sama dengan menambah perkataan “ibu” kepada perkataan “bapa”. Bukankah itu satu perubahan dasar yang hanya boleh dilakukan oleh Parlimen melalui pindaan kepada Perlembagaan?

Hujah-hujah lain yang diberikan oleh Hakim berkenaan tidaklah perlu dibincang dalam rencana ini kerana rencana ini bukanlah review penghakiman. Memadailah dikatakan terdapat kekeliruan dalam hujah-hujah beliau dan jika baliau betul pun, ia tidak cukup untuk memberi alasan beliau membuat tafsiran demikian, terutama sekali kerana adanya pengecualian kepada pemakaian (application) Perkara 8(2) kepada diskriminasi yang disebut dalam Perlembagaan. Dan, jangan lupa, Hakim itu tidak boleh lari daripada penghakiman Mahkamah Persekutuan dalam kes CTEB v Ketua Pengarah Pendaftaran Negara, Malaysia.

Sesuatu penghakiman itu tidak semestinya betul semata-mata kerana kita sukakan hasilnya (result/outcome). Ia betul jika ia mengikut undang-undang yang terpakai pada masa itu.

Kita boleh faham jika Plaintif-Plaintif dalam kes itu, peguam-peguam mereka dan NGO-NGO yang memperjuangkan isu itu bergembira, memuji penghakiman itu dan manyanjung tinggi Hakim berkenaan kerana penghakiman itu memberi apa yang mereka mahu. Bagi mereka, jika sesuatu penghakiman itu bersesuaian dengan kehendak mereka, maka ia betul dan dipuji, termasuk Hakim yang memutuskannya. Jika sebaliknya, penghakiman itu salah dan dikritik, termasuk Hakim berkenaan.

Tetapi, berlainan halnya dengan Peguam Negara dan anggota-anggota pentadbiran sama ada dari Badan Eksekutif (seperti Menteri), atau Badan Perundangan (Ahli-Ahli Parlimen). Mereka perlu melihat di mana terletak masalahnya dan cara yang betul mengikut undang-undang untuk mengatasinya. Jika tugas itu terletak di atas bahu mereka, mereka hendaklah melakukannya.

Dalam hal ini adalah jelas terdapat kesilapan undang-undang dalam keputusan kes ini. Biarlah Peguam Negara cuba membetulkannya dahulu melalui rayuan hingga ke Mahkamah tertinggi. Jika Mahkamah Persekutuan overturn penghakiman Mahkamah Tinggi itu dan kerajaan berpendapat masalah diskriminasi gender dalam hal ini perlu dibetulkan, maka adalah menjadi tanggungjawab Menteri berkenaan, dengan bantuan Peguam Negara, menyediakan rang undang-undang untuk meminda Perlembagaan untuk dibawa ke Parlimen. Jika Ahli-Ahli Parlimen pembangkang juga sependapat dengan Kerajaan, dalam hal ini tentu sekali, maka mereka hendaklah menyokongnya untuk memberi majoriti dua pertiga bagi meluluskannya.

Sebaliknya, jika Mahkamah Persekutuan mengesahkan penghakiman Mahkamah Tinggi itu, maka Ahli-Ahli Parlimen sepatutnya waspada, bukan gembira, kerana Hakim-Hakim itu telah mengambil alih tugas mereka.

Hal yang sama telah berlaku apabila Mahkamah Persekutuan, dalam kes Semenyih Jaya Sdn Bhd v Pentadbir Tanah Hulu Langat (2017) 3 MLJ 561 telah mengikut penghakiman Mahkamah Agung India dan menerima prinsip ciptaannya mengenai basic structure Perlembagaan. (Lihat, antara lain, Hakim Bukan Parlimen 30 03 2018)

Sambil kita tidak menentang hasil (result/outcome) kes ini, kita perlu faham akan bahayanya implikasi penghakiman ini jika ia kekal apatah lagi jika ia disahkan oleh Mahkamah Persekutuan. Ia bererti kesemua diskriminasi dalam Perlembagaan adalah menyalahi peruntukan Perkara 8. Selain daripada diskriminasi gender dalam Jadual Kedua, Bahagian ll, perenggan 1(b) yang menjadi isu dalam kes ini, ia juga termasuklah peruntukan mengenai Rejimen Asykar Melayu (Perkara 8 (5)(f)), Tanah Simpanan Melayu (Perkara 89), Bahasa Melayu (Perkara 152) dan perizaban kuota berkenaan dengan perkhidmatan, permit, dsb. bagi orang Melayu dan anak negeri mana-mana antara Negeri Sabah dan Sarawak (Perkara 153). Lebih dari itu, kesalahan-kesalahan terhadap suruhan agama Islam (precept of Islam) juga boleh diisytiharkan bercanggah dengan peruntukan Perkara 8 (kesamarataan) dan Perkara 11 (kebebasan beragama).

Itu jugalah implikasi ratifikasi ICERD yang ditentang oleh orang Melayu dengan jayanya dalam tahun 2018. Jika penghakiman Mahkamah Tinggi ini disahkan oleh Mahkamah Persekutuan, implikasinya samalah dengan ratifikasi ICERD.

Maka, sekali lagi, orang Melayu menjadi Pak Kaduk: menang sorak kampung tergadai.

23 09 2021


Kanak-kanak kritikal ada dadah dalam badan

KOTA BHARU, 20 Zulkaedah 1443H, Isnin – Seorang kanak-kanak lelaki berusia tiga tahun sembilan bulan dari Kampung Sri Bintang, Kuala Krai, dekat sini berada dalam keadaan kritikal selepas pemeriksaan doktor mendapati ada kandungan dadah dalam badannya.

Pemangku Ketua Polis Kelantan Datuk Muhamad Zaki Harun berkata, seorang doktor membuat laporan mengenai kejadian itu pada 5 pagi semalam, selepas mangsa dihantar oleh ibunya berusia 36 tahun untuk mendapatkan rawatan di Hospital Sultan Ismail Petra, Kuala Krai.

Katanya susulan kejadian itu, bapa saudara kanak-kanak tersebut berusia 30 tahun yang juga seorang penagih dadah tegar, telah ditahan.

“Pemeriksaan doktor mendapati ada kandungan dadah disyaki dadah jenis methamphetamine di dalam badan kanak-kanak tersebut berdasarkan ujian air kencing.

“Susulan itu, kanak-kanak tersebut telah dihantar untuk tindakan lanjut ke Hospital Raja Perempuan Zainab II Kota Bharu kerana keadaannya yang kritikal,” katanya kepada pemberita selepas Perhimpunan Bulanan di Ibu Pejabat Polis Kontinjen (IPK) Kelantan, hari ini.

Mengulas lanjut, Muhamad Zaki berkata, siasatan awal mendapati ketika dalam jagaan bapa saudaranya, kanak-kanak tersebut dikatakan telah dibawa kemungkinan ke lokasi penagihan dadah.

“Polis sedang menyiasat sama ada kanak-kanak itu diberi dadah atau dibiarkan sehingga menyebabkan kanak-kanak itu terdedah kepada dadah.

“Polis telah menahan suspek (bapa saudara) pada 10 malam tadi yang dipercayai dapat membantu siasatan dalam kes ini,” katanya.

Muhamad Zaki berkata kes tersebut adalah yang pertama seumpama itu berlaku di Kelantan.

“Sesuatu yang amat malang kerana melibatkan kanak-kanak. Polis dalam proses untuk mendapatkan perintah tahanan reman ke atas suspek dan kes akan disiasat mengikut Seksyen 31(1)(a) Akta Kanak-Kanak 2001,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Lebih 300 pemandu teksi limosin LTAPP hilang pendapatan sejak tahun lepas

GEORGE TOWN, 18 Muharram 1443H, Jumaat – Lebih 300 pemandu teksi limosin di Lapangan Terbang Antarabangsa Pulau Pinang (LTAPP) Bayan Lepas, dekat sini hilang punca pendapatan sejak dua tahun lepas ekoran wabak COVID-19, sehingga ada antara mereka terpaksa bertukar kerjaya.

Pengerusi Persatuan pemandu Limo dan Teksi LTAPP, Hafizi Ahmad berkata ada dalam kalangan mereka yang berhenti buat sementara waktu, dan bekerja sebagai pengawal keselamatan, penghantar makanan dan barang serta menjadi pemandu lori bagi menampung kehidupan, termasuk membayar hutang kenderaan limosin mereka.

Beliau berkata pendapatan beliau serta pemandu teksi limosin lain di sini merosot teruk, dan beliau menganggarkan kini rata-rata mereka hanya mampu mendapat satu hingga dua penumpang sahaja dalam sebulan, berbanding empat hingga lima penumpang sehari sebelum ini.

“Berbanding sebelum pandemik COVID-19, biasanya saya boleh mendapat antara empat hingga lima penumpang sehari dengan anggaran pendapatan sehingga RM200, tapi sekarang ini nak dapat seorang penumpang sebulan pun susah,” katanya kepada pemberita di sini hari ini.

Hafizi, 51, berkata demikian ditemui pemberita pada majlis penyerahan sumbangan bakul makanan kepada pemandu limosin dan teksi LTAPP oleh Perkeso dengan kerjasama Persatuan Pengguna Islam Malaysia (PPIM) kepada 100 pemandu.

Sumbangan barangan makanan bernilai RM100 yang diserahkan Ketua Cawangan Sumber Manusia Ibu Pejabat Perkeso, Mohd Razmi Khalid itu merupakan inisiatif agensi berkenaan dalam meringankan beban kumpulan penggiat dalam sektor pelancongan sempena Jelajah Prihatin Jubli Emas Perkeso.

Hafizi yang sudah menjadi pemandu limosin di LTAPP sejak 22 tahun lepas berkata beliau sendiri ketika ini terpaksa melakukan kerja sampingan sebagai pengawal keselamatan pada sebelah malam bagi mencari pendapatan tambahan untuk meneruskan kehidupan.

“Ramai yang terpaksa menukar kerja untuk meneruskan kehidupan, dan lebih menyedihkan adalah ada ahli persatuan kami terpaksa merelakan kenderaan mereka ditarik balik kerana tidak mampu melunaskan bayaran bulanan selepas hilang pendapatan,” katanya.

Katanya selain sumbangan daripada pelbagai pihak yang dapat membantu meringankan tekanan ekonomi yang dihadapi pemandu teksi limosin ketika ini, pihaknya juga berharap masalah mereka mendapat perhatian lebih serius daripada kerajaan pusat, khususya pihak berkuasa yang berkaitan bagi menanggani pelbagai isu, antaranya isu saingan dari perkhidmatan e-hailing.

Sementara itu Mohd Razmi berkata Pulau Pinang merupakan negeri kedua yang disinggah konvoi Perkeso itu selepas menghulurkan bantuan kepada pemandu limosin di Lapangan Terbang Antarabangsa Kuala Lumpur (KLIA) bulan lalu.

Katanya konvoi itu kemudiannya akan bergerak ke seluruh negara bagi menyerahkan keseluruhan sebanyak 900 kotak makanan menerusi program itu termasuk kepada mangsa tragedi kepala air di Yan, Kedah. – Bernama


Ulama Sheikh Yusuf al-Qaradawi meninggal dunia

DOHA, 29 Safar 1444H, Isnin – Ulama tersohor Sheikh Yusuf al-Qaradawi meninggal dunia pada Isnin pada usia 97 tahun, lapor Agensi Anadolu memetik akaun Twitter rasminya.

Kesatuan Ulama Islam Antarabangsa (IUMS) yang berpangkalan di Doha turut mengesahkan mengenai berita sedih pemergian ulama itu dalam satu kenyataan di laman sesawangnya.

Qaradawi, ulama kelahiran Mesir yang berpangkalan di Qatar, ialah pengasas IUMS. – Bernama


Johor tubuh pusat penilaian COVID-19

JOHOR BAHRU, 29 Jamadilawal 1442H, Rabu – Kerajaan negeri Johor menubuhkan Pusat Penilaian COVID-19 (CAC) di Klinik Kesihatan Bukit Indah di sini, bagi membantu pesakit mendapatkan nasihat dan penilaian awal sebelum dimasukkan ke hospital.

Pengerusi Jawatankuasa Alam Sekitar dan Kesihatan Johor R. Vidyananthan berkata, ia ditubuhkan Ahad lepas berdasarkan keperluan.

Penubuhan pusat itu dijangka membantu dalam membina polisi yang lengkap bagi pengurusan pesakit positif COVID-19 meliputi perawatan di rumah, dalam komuniti dan juga di hospital.

“Setakat pukul 5 petang semalam, seramai 371 pesakit telah datang ke pusat ini. Daripada jumlah tersebut, 73 orang sesuai untuk pemantauan di rumah sebelum kemasukan ke hospital, 51 dirujuk ke hospital dan 241 telah discaj,” katanya.

Johor adalah negeri yang diklasifikasikan sebagai berisiko tinggi dan dikenakan Perintah Kawalan Pergerakan (PKP) bermula hari ini hingga 26 Januari.

Pada Isnin lepas, Perdana Menteri Tan Sri Muhyiddin Yassin ketika mengumumkan PKP di enam negeri berkata negeri-negeri yang dikenakan PKP merupakan negeri berisiko tinggi hasil penilaian risiko oleh Kementerian Kesihatan dan tahap keupayaan perkhidmatan kesihatannya telah hampir mencapai kapasiti maksimum.

Semalam, Johor merekodkan 442 kes baharu menjadikan kes kumulatif di negeri ini ialah 10,761 kes. -Bernama


Ibu tunggal rugi RM225,900 diperdaya ‘Love Scam’

MELAKA, 15 Syaaban 1443H, Jumaat – Seorang ibu tunggal kerugian RM225,900 selepas menjadi mangsa ‘Love Scam’ atau penipuan cinta oleh lelaki yang dikenali menerusi laman Facebook sejak Oktober lepas.

Ketua Jabatan Siasatan Jenayah Komersial Melaka, Supt E Sundra Rajan berkata, wanita berusia 48 tahun dan bekerja sebagai pegawai sumber manusia di sebuah syarikat swasta itu sering berhubung dengan lelaki yang mengaku merupakan rakyat Malaysia tersebut menerusi aplikasi WhatsApp.

Beliau berkata, lelaki itu turut mendakwa dia adalah seorang duda dan mempunyai perniagaan di luar negara.

“Bagi meyakinkan dan mengaburi wanita itu, lelaki berkenaan telah meminta mangsa memindahkan wang miliknya dari akaun ‘West Business Finance’ berjumlah AS$42,000 ke akaun Bank of China bagi menunjukkan dirinya memiliki banyak wang.

“Lelaki itu telah memberikan maklumat akaun bank dan kata laluan yang berdaftar atas namanya kepada mangsa untuk melakukan transaksi pindahan wang itu,” katanya dalam kenyataan hari ini.

Sundra Rajan berkata, lelaki berkenaan telah meminta bantuan mangsa sekali lagi untuk membuat pindahan wang dari akaun West Business Finance itu ke akaun Maybank milik ibu lelaki tersebut berjumlah RM10,000 namun transaksi itu tidak berjaya.

Beliau berkata, lelaki itu kemudian meminta wanita berkenaan mendahulukan wang untuk dipindahkan ke dalam akaun yang didakwa milik ibu lelaki tersebut dan disebabkan percaya dengan janji bahawa mereka akan mengikat tali pertunangan pada Januari 2022, wanita itu telah memindahkan wang RM10,900 ke akaun yang diberikan.

“Suspek sekali lagi telah meminta bantuan mangsa untuk memindahkan wang dari akaun West Business Finance sejumlah RM2.5 juta ke akaun sebuah firma guaman dengan mendakwa bayaran itu bertujuan untuk pembelian rumah di Setia Alam, Selangor.

“Transaksi itu bagaimanapun dikatakan tidak berjaya kerana pemindahan dengan amaun yang tinggi perlu dikenakan bayaran kepada Tabung Kewangan Antarabangsa (IMF) dan suspek meminta mangsa mendahulukan wang miliknya kepada IMF dan telah membuat lapan kali transaksi pindahan wang berjumlah keseluruhan RM215,000 ke akaun yang diberikan suspek,” katanya.

Beliau berkata, wanita itu menyedari dirinya ditipu selepas mesej WhatsAppnya disekat dan lelaki tersebut menghilangkan diri.

Katanya, wanita berkenaan membuat laporan mengenai kejadian di Balai Polis Banda Hilir pada 26 Februari lepas dan kes sedang disiasat mengikut Seksyen 420 Kanun Keseksaan kerana tipu. – Bernama


Pertahankan Palestin! Satu persatu negara Arab kini tunduk pada Zionis

Oleh Siti Hafidah Abd Ghaffar

BANGI, 4 Rabiulakhir 1442H, Jumaat – Pemimpin negara Islam seharusnya bersatu membebaskan Palestin, bukannya menjalinkan kesepakatan normalisasi hubungan dengan negara penjajah Israel.

Tidak dapat dinafikan tindakan mereka yang seolah-olah tunduk kepada agenda Zionis – walaupun sedia maklum kekejaman rejim itu ke atas orang Islam di Palestin – menunjukkan penguasaan sebenar Israel terhadap politik dunia Islam sekarang.

Menempelak kesepakatan normalisasi negara Islam dengan Israel, Naib Presiden Ikatan Muslimin Malaysia (ISMA), Ustaz Haji Mohd Rusdi Alias berkata, segala bentuk jalinan hubungan dengan Israel adalah satu pengkhianatan terhadap Palestin.

“Mereka telah melakukan pelbagai keganasan dan kekejaman terhadap umat Islam di sana. Negara Arab dan dunia Islam sepatutnya menentang keras terhadap penjajahan serta kekejaman Yahudi Israel.

“Sepatutnya pimpinan negara negara Islam bersatu demi pembebasan bumi Palestin. Apa yang berlaku adalah perkara pelik yang disebaliknya.

“Satu persatu negara Arab dan dunia Islam ditundukkan,” katanya ketika dihubungi Ismaweb.net hari ini.

Justeru katanya, harapan umat Islam Palestin ketika ini terletak kepada Turki yang kuat menentang dan mengkritik penjajahan dan kezaliman Israel terhadap umat Islam di Palestin.

Begitu juga Qatar yang masih tidak mahu lagi menjalinkan hubungan dan mengiktiraf negara haram Israel atas pendirian isu Palestin perlu diselesaikan terlebih dahulu, sementara Pakistan masih ditekan untuk usaha normalisasi.

“Sudah pasti mana-mana negara yang menentang usaha normalisasi Israel ini akan menghadapi sekatan dan ugutan dari pihak Zionis yang memegang tampuk kuasa dunia sekarang ini.

“Cukuplah Allah bagi umat Islam bergantung dan menyerahkan urusan mereka,” katanya.

Katanya lagi, ketika bangsa Arab sudah mula tunduk kepada kehendak barat dan Zionis, pada ketika itu mereka telah hilang kemuliaan sebagai bangsa yang mendukung agenda Islam.

“Bermakna orang yang memimpin mereka langsung sudah tidak boleh diharapkan lagi untuk memikul amanah menegakkan agama.

“Perkara yang sama juga mesti diambil pelajaran penting juga kepada bangsa Melayu. Bangsa Melayu juga dimuliakan oleh Allah kerana mereka berpegang kepada agama Islam.

“Sekiranya bangsa Melayu meninggalkan agama ini, mereka juga akan kehilangan sebab untuk hidup. Mereka juga akan terpaksa tunduk melutut kepada agenda kuasa asing,” katanya.

Terdahulu, terdapat khabar angin bahawa Niger mahu mengikut jejak langkah kontroversi Emiriah Arab Bersatu (UAE), Bahrain dan Sudan selepas negara Afrika Barat itu dilaporkan mengadakan rundingan secara rahsia untuk menormalkan hubungan dengan Israel.

Sebelum ini, langkah menormalkan hubungan dengan Israel dikecam Palestin kerana dilihat sebagai satu bentuk pengkhianatan kepada mereka.

Palestin juga mendakwa perjanjian damai itu menafikan hak mereka dan tidak menghiraukan kepentingan pemilik asal tanah.


Dakwa bungkusan alat ganti kenderaan, rupanya dadah

PUTRAJAYA, 14 Rabiulawal 1445H, Sabtu – Jabatan Kastam Diraja Malaysia (JKDM) menggagalkan cubaan menyeludup 61 kilogram (kg) dadah bernilai kira-kira RM2 juta, yang disorokkan dalam tiga bungkusan yang diikrarkan sebagai alat ganti kenderaan, pada 5 September lepas di Terminal Kargo Udara, Zon Perdagangan Bebas, Lapangan Terbang Antarabanga Kuala Lumpur (KLIA), Sepang.

Pengarah Operasi Penguatkuasaan JKDM Zon Tengah, Wong Pun Sian berkat,a sebanyak 60 bungkusan plastik berwarna hijau mengandungi dadah jenis metamphetamine itu ditemukan ketika pemeriksaan dilakukan.

Beliau berkata, terdapat tulisan refined chinese tea dan beberapa tulisan lain dalam bahasa Mandarin pada bungkusan terbabit yang di dalamnya mengandungi serbuk kristal.

“Modus operandi adalah dengan cara mengikrar bungkusan sebagai alat ganti kenderaan dan menyembunyikan dadah dalam paket plastik teh bagi tujuan mengaburi mata pihak berkuasa,” katanya sambil menambah siasatan lanjut sedang giat dijalankan bagi mengesan suspek yang terlibat.

Wong berkata siasatan awal mendapati bungkusan berkenaan akan dihantar ke alamat penerima di Kota Kinabalu, Sabah.

Kes disiasat mengikut Seksyen 39B Akta Dadah Berbahaya 1952 yang memperuntukkan  hukuman mati atau penjara seumur hidup dan tidak kurang 12 sebatan sekiranya tidak dijatuhi hukuman mati, jika sabit kesalahan.

Berdasarkan jumlah berat dadah itu, Wong berkata rampasan itu berjaya membanteras pengedaran bahan berbahaya terbabit kepada kira-kira 305,000 penagih.  – Bernama


Setuju kerjasama dengan UMNO hanya lakonan DAP

Oleh Ainul Illia Meor Suzurudin

BANGI, 22 Rabiulawal 1442H, Selasa – Keputusan DAP untuk menjalin kerjasama dengan UMNO di Perak, kononnya bagi membentuk kerajaan berbilang kaum yang ‘bersih, kukuh dan stabil’, disifatkan sebagai lakonan untuk menangkis tuduhan bahawa mereka adalah anti-Melayu dan Islam.

Hakikatnya, parti tamak haloba itu hanya mahukan kuasa kerana DAP mahu mendapat lebih banyak kepentingan untuk bangsa mereka, kata pemerhati politik, Ustaz Sharipudin Abd Kadir.

“Bila mereka berada dalam kerajaan baharu Perak, tuntutan utama mereka ialah jawatan EXCO kerajaan negeri.

“Dengan jawatan EXCO mereka akan memperoleh segalanya. Perkiraan mereka sebenarnya untuk mendapatkan sebanyak mungkin kepentingan untuk bangsa,” katanya kepada Ismaweb.net, hari ini.

Beliau berkata demikian mengulas kenyataan Pengerusi DAP Perak, Nga Kor Ming kononnya – kesediaan untuk bekerjasama dengan UMNO adalah berpaksikan kepada prinsip membentuk kerajaan berbilang kaum yang bersih dan berintegriti.

Kor Ming turut mendakwa, DAP adalah parti berjiwa besar yang sanggup meletakkan kesejahteraan rakyat sebagai agenda keutamaan dan momokan DAP adalah ‘anti-Melayu atau anti-Islam’ selama ini adalah tidak benar sama sekali.

Bagaimanapun, kenyataan Kor Ming itu bertentangan dengan dakwaan Bekas Menteri Besar Perak, Datuk Seri Faizal Azumu tahun lalu yang pernah menyatakan kesukarannya untuk mentadbir negeri Perak bila bersama dengan EXCO DAP.

Ketika itu, Ahmad Faizal berkata, banyak program dan projek yang berkaitan Melayu dan Islam ditentang oleh EXCO DAP semasa pemerintahan kerajaan PH dulu.

Mengulas perkara itu, Ustaz Sharipudin yakin sekiranya DAP bersama dengan dengan UMNO dalam kerajaan baharu nanti, senario yang sama akan berulang cuma bergantung atas kewibawaan menteri besar yang dilantik.

“Tetapi sejarah pemerintahan PH telah membuktikan bahawa DAP tidak membawa apa kebaikan kepada Melayu dan Islam,” katanya lagi.

Melihat pada pakatan baharu yang mungkin dibentuk antara UMNO dan DAP, Ustaz Sharipudin berkata, belum dapat ditentukan sama ada kepimpinan UMNO mampu menangani perangai pemimpin parti cauvinis itu.

Terutama sekali apabila isu pemberian pajakan tanah kampung-kampung baru selama 999 tahun sebagai janji manifesto oleh kerajaan Pakatan Harapan (PH) terdahulu belum selesai.

“Yang jelas jika berlaku pakatan UMNO dan DAP, sudah jelas dan terang, kedua-dua parti ini hanya pentingkan kuasa dan harta. Bukannya untuk wujudkan perpaduan kaum.

“DAP tidak pernah buktikan mereka dapat bersatu dengan mana-mana parti, ini kerana agenda tersendiri DAP yang sentiasa bertentangan dengan budaya berparti di Malaysia.

“Buktinya dari zaman Barisan Alternatif, Pakatan Rakyat dan kini DAP berada dalam Pakatan Harapan yang sudah menjadi kerajaan pun mereka gagal untuk bersatu. Ada sahaja yang menyebabkan rakyat tidak puas hati terhadap tindakan mereka.

“DAP tidak berjaya menunjukkan sikap ‘Malaysian Malaysia’, yang mereka laungkan apabila imej mereka sendiri masih lagi ultra Cina malah lebih kuat. Buktinya penentangan terhadap Jawi yang menjadi polemik di dalam pendidikan,” katanya.

Ustaz Sharipudin turut mengimbau kembali sebuah rakaman video kontroversi yang tular ketika Pilihan Raya Kecil Tanjung Piai, di mana bekas menteri besar, Ahmad Faizal dilihat memberitahu penduduk mengenai kepayahannya menjaga kepentingan Melayu dan Islam kerana tidak sealiran dengan kehendak sekutunya dari DAP.

“Ini pengalaman bekas MB Perak ketika bersama DAP dalam kerajaan PH di Perak dulu.

“Tidak mustahil senario yang sama akan berlaku jika UMNO mengadakan pakatan kerajaan baru di Perak. Sama ada UMNO bertahan atau akan menunaikan semua tuntutan DAP demi kuasa dan pangkat,” katanya.


Kerajaan lulus lebih RM10 juta bantu mangsa banjir

KUALA LUMPUR, 29 Jamadilakhir 1442H, Khamis – Kerajaan meluluskan peruntukan bagi Bantuan Wang Ihsan berjumlah RM10.25 juta untuk membantu meringankan beban rakyat yang terkesan akibat bencana banjir semasa musim monsun timur laut 2020/2021.

Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof dalam satu kenyataan berkata peruntukan awal Bantuan Wang Ihsan itu akan disalurkan kepada kerajaan negeri yang terlibat banjir bagi mempercepatkan proses pengagihan bantuan.

“Berdasarkan laporan keseluruhan bencana banjir monsun timur laut 2020/2021 daripada Pusat Kawalan Bencana Negara (NDCC), bilangan mangsa bencana di seluruh negara yang direkodkan mulai 11 November 2020 hingga 14 Januari 2021 dianggarkan berjumlah 20,341 keluarga.

“Bagaimanapun, memandangkan negara masih lagi berada dalam fasa monson timur laut yang dijangka berakhir pertengahan Mac ini, Jawatankuasa Pengurusan Bencana Negeri (JPBN) boleh memohon peruntukan tambahan berdasarkan jumlah sebenar keluarga yang telah disahkan sekiranya terdapat pertambahan mangsa banjir,” katanya.

Beliau berkata setiap keluarga yang terjejas akan menerima RM500 manakala RM5,000 diberikan kepada keluarga yang kehilangan ahli keluarga disebabkan bencana banjir. – Bernama


Jurutol Plaza Tol Ayer Panas positif COVID-19

KUALA LUMPUR, 16 Rabiulakhir 1442H, Rabu – Lorong pelbagai kelas di Plaza Tol Ayer Panas, Lebuhraya Duta – Ulu Kelang (DUKE) ditutup secara berperingkat susulan seorang jurutol telah disahkan positif jangkitan COVID-19 semalam.

Pemegang konsesi Lebuhraya DUKE, Konsortium Lebuhraya Utara-Timur (KL) Sdn Bhd (KESTURI) dalam kenyataan hari ini memaklumkan, jurutol itu sedang menerima rawatan di hospital dan pihak Lebuhraya DUKE juga sudah menjalankan proses pengesanan kontak rapat.

“Sehubungan itu, pengguna lebuh raya dari arah pusat bandar Kuala Lumpur, Sentul dan Gombak yang ingin menuju ke arah Ampang, Setiawangsa dan Wangsa Maju dinasihatkan untuk memastikan baki kad Touch N Go dan e-dompet sentiasa mencukupi.

“Ini kerana lorong pelbagai kelas dan bangunan plaza tol akan ditutup sementara bagi kerja sanitasi dan pembersihan yang akan dilakukan pada 12 tengah malam, hari ini,” menurut kenyataan itu. – Bernama


Patut lantik golongan profesional pegang jawatan penting elak ‘politiking’

Oleh Siti Hafidah Abd Ghaffar

BANGI, 30 Zulhijjah 1442H, Isnin – Atas alasan akur dengan keputusan parti, seorang demi seorang Ahli Parlimen UMNO meletak jawatan sebagai Ahli Jemaah Menteri Kerajaan Persekutuan.

Keputusan itu dibuat selepas Mesyuarat Majlis Kerja Tertinggi (MKT) UMNO sebulat suara menarik sokongan kepada kerajaan Perikatan Nasional (PN) dan Perdana Menteri, Tan Sri Muhyiddin Yassin.

Presiden UMNO, Datuk Seri Dr Ahmad Zahid Hamidi berkata, UMNO memilih untuk mengambil pendirian berpihak kepada Yang di-Pertuan Agong, Al-Sultan Abdullah Ri’ayatuddin Mustafa Billah Shah dan tidak akan mempertahankan kerajaan PN yang didakwa gagal di mata rakyat selaras Fasal 3.3 Perlembagaan UMNO.

Seiring keputusan itu, Ahli Parlimen Lenggong, Datuk Seri Shamsul Anuar Nasarah mengumumkan peletakan jawatan sebagai Menteri Tenaga dan Sumber Asli.

Tidak berapa lama kemudian, Menteri Pengajian Tinggi, Datuk Seri Noraini Ahmad mengumumkan peletakan jawatannya berkuat kuasa serta-merta.

Biarpun begitu Pengerusi PEMBELA, Haji Aminuddin Yahaya menyifatkan tindakan Ahli Parlimen UMNO itu bukanlah sesuatu yang pelik.

“Itu tindakan dibuat kerana mereka ikut arahan parti mereka sebab mereka menang pun atas tiket parti

“Sama ada tindakan itu wajar atau tidak bergantung dari perspektif mana kita tengok,” katanya ketika dihubungi Ismaweb.net hari ini.

Bagaimanapun untuk mengurangkan ‘politiking’, beliau berpendapat wajar dilantik ahli profesional yang berkemampuan memegang jawatan-jawatan penting negara termasuk syarikat berkaitan kerajaan (GLC) dan agensi kerajaan.

“Sebab yang menang bertanding dalam PRU tak semestinya berkebolehan dan banyak membawa kepentingan parti,” katanya.

Terdahulu, Pensyarah Fakulti Ekologi Manusia UPM, Prof Madya Dr Mohd Izani Mohd Zain turut mencadangakan supaya ahli profesional dan teknokrat dilantik ke jawatan menteri tertentu bagi mengurangkan politiking.

Biarpun golongan berkenaan tidak mempunyai kekuatan akar umbi seperti ahli politik, tetapi negara lebih memerlukan tenaga dan buah fikiran mereka.


Raja Thailand perkenan Kabinet baharu

BANGKOK, 16 Safar 1445H, Sabtu – Raja Thailand Maha Vajiralongkorn hari ini memperkenankan anggota Kabinet baharu Perdana Menteri, Srettha Thavisin, beberapa bulan selepas Pilihan Raya Umum 14 Mei.

Perkara itu diumumkan dalam Warta Diraja pada Sabtu.

Perdana Menteri Thailand ke-30 Srettha juga memegang jawatan Menteri Kewangan, satu langkah untuk memulihkan ekonomi kerajaan.

Kabinet Srettha mempunyai enam Timbalan Perdana Menteri iaitu Phumtham Wechayachai, Somsak Thepsuthin dan Pranpree Bahiddha dari Parti Pheu Thai.

Timbalan Perdana Menteri yang lain ialah Anutin Charnvirakul dari Parti Bhumjaithai, adik kepada Timbalan Perdana Menteri Prawith Wongsuwan, Patcharawat Wongsuwan (PPRP), dan ketua parti UTN, Pirapan Salirathavibhaga.

Parti Pheu Thai, yang mengetuai gabungan 11 parti, memegang portfolio pertahanan, pengangkutan, perdagangan, kesihatan awam, ekonomi digital dan masyarakat, pelancongan dan sukan, kebudayaan dan kementerian luar.

Sementara itu, Parti Bhumjaithai, parti kedua terbesar dalam gabungan itu, memegang portfolio kementerian dalam negeri, pendidikan, buruh, pendidikan tinggi, sains, penyelidikan dan inovasi.

Parti Palang Pracharath juga memegang portfolio sumber asli dan alam sekitar, serta pertanian dan koperasi. United Thai Nation (UTN) akan menyelia tenaga dan industri.

Ketua parti Chart Pattana Kla Party, Varawut Silpa-archa telah dinamakan sebagai menteri pembangunan sosial dan keselamatan manusia manakala Setiausaha Agung Parti Prachachat Pol Kol Thawee Sodsong ialah menteri keadilan yang baharu.

Anggota Kabinet baharu seramai 33 ahli dijangka mengangkat sumpah di hadapan Raja Thailand dan menyampaikan kenyataan dasar di Parlimen. – Bernama


3 lagi rakyat kita mangsa sindiket pekerjaan diselamatkan

BANGI, 24 Jamadilakhir 1444H, Selasa – Tiga lagi rakyat Malaysia yang menjadi mangsa sindiket jenayah penipuan tawaran pekerjaan di Myanmar diselamatkan dan dibawa pulang ke tanah air hari ini.

Kementerian Luar Negeri dalam kenyataan memaklumkan, semua mangsa tiba di Lapangan Terbangsa Antarabangsa Kuala Lumpur (KLIA) pada Selasa.

Katanya, kesemua mangsa yang berusia di antara 19 hingga 33 tahun telah diserahkan kepada pihak Polis Diraja Malaysia (PDRM) untuk siasatan lanjut.

“Kementerian Luar Negeri merakamkan setinggi-tinggi penghargaan kepada pihak berkuasa Thailand dan PDRM yang telah bersama-sama dengan Kedutaan Besar Malaysia di Bangkok dalam membantu menyelamatkan mangsa sindiket jenayah ini.

“Sehingga 16 Januari 2023, kementerian telah menerima sebanyak 519 laporan melibatkan warganegara Malaysia yang menjadi mangsa jenayah sindiket penipuan di Kemboja, Laos, Myanmar dan Thailand,” katanya.

Menurut kementerian, daripada jumlah itu, seramai 373 orang berjaya diselamatkan, di mana 346 orang telah dibawa pulang ke Malaysia dan 27 lagi masih berada dalam depoh tahanan.

“Kementerian melalui Kedutaan-Kedutaan Besar Malaysia di negara-negara yang terlibat bersama dengan PDRM akan terus melipatgandakan usaha bagi menyelamatkan baki seramai 146 orang mangsa sindiket jenayah ini,” katanya.


UMNO ulangi pendirian parti adakan PRU15 segera

KUALA LUMPUR, 29 Muharam, 1444H, Sabtu – Presiden UMNO Datuk Seri Dr Ahmad Zahid Hamidi hari ini sekali lagi mengulangi pendirian parti supaya Pilihan Raya Umum ke-15 (PRU15) diadakan segera.

“Pendirian kita konsisten sejak awal lagi. Jadi janganlah ada pula suara di antara kita sendiri, yang mula menuduh kita gopoh mahukan pilihan raya. Kita tegas dalam perkara ini.

“Ini bukan keputusan Zahid Hamidi atau Tok Mat (Timbalan Presiden UMNO Datuk Seri Mohamad) Hassan. Ini suara dan keputusan Majlis Tertinggi, Perhimpunan Agung UMNO dan Perhimpunan Agung Khas UMNO,” katanya.

Beliau berkata demikian pada majlis taklimat khas Presiden UMNO yang dihadiri ribuan pemimpin dan ahli parti di Dewan Merdeka, Pusat Dagangan Dunia (WTC) Kuala Lumpur di sini hari ini, dan ucapan beliau turut diikuti hadirin di dua lagi dewan di WTC itu.

Ahmad Zahid berkata UMNO konsisten menuntut pilihan raya diadakan kerana menghormati mandat rakyat, juga mahukan sebuah kerajaan yang mempunyai keabsahan mandat, dan bukannnya melalui percaturan politik.

“Sehubungan itu, kembali kepada rakyat merupakan jawapan bagi memastikan Barisan Nasional, memperolehi mandat baharu dan mutlak daripada rakyat, dan dengan mandat itu insya-Allah, kita akan mengembalikan semula kestabilan dan kemakmuran seperti yang pernah dikecapi sebelum ini,” katanya.

Beliau berkata apa yang terjadi kepada bekas presiden UMNO Datuk Seri Najib Tun Razak sepatutnya menyatukan semua ahli dan bukan memecahkan, dan beliau menyeru semua ahli untuk bersatu sebagai sebuah keluarga besar.

“Jangan ada kluster-kluster. Kita hanya ada satu kluster, kluster UMNO. Ibarat cubit peha kanan, peha kiri terasa sakit,” katanya.

Pengerusi Barisan Nasional (BN) itu berkata kesatuan dan perpaduan dalaman parti perlu terus dimantapkan bagi menghadapi Pilihan Raya Umum PRU15, yang dakwanya akan menjadi medan untuk parti menoktahkan politik kebencian, dendam dan ugutan.

Terdahulu, taklimat itu bermula dengan siri penjelasan oleh peguam Tan Sri Muhammad Shafee Abdullah, Datuk Zaid Ibrahim serta Ahli Parlimen Pengerang Datuk Seri Azalina Othman Said, mengenai Najib.

Selain itu, dua anak Najib iaitu Datuk Mohd Nizar dan Nooryana Najwa turut diundang ke pentas bagi memberi ucapan. Turut hadir, isteri Najib, Datin Seri Rosmah Mansor. – Bernama


Kluster Pendidikan: Tiada keperluan tutup sekolah berasrama

KUALA LUMPUR, 17 Jamadilakhir 1443H, Khamis – Tiada keperluan untuk menutup sekolah berasrama di negara ini walaupun terdapat peningkatan kluster COVID-19 di sekolah itu kerana sebahagian besarnya hanya melibatkan gejala ringan ataupun tiada gejala.

Menteri Kesihatan Khairy Jamaluddin berkata penutupan sekolah itu juga dilihat sebagai langkah ke belakang memandangkan peratusan vaksinasi remaja sudah mencapai 90 peratus.

“Jangkitan COVID-19 ini adalah perkara yang akan jadi dan kita tidak boleh lari daripada jangkitan. Selagi kesan gejala jangkitan itu tidaklah teruk, mereka boleh diasingkan di asrama atau di rumah,” katanya dalam sidang media di Bangunan Parlimen hari ini.

Terdahulu, beliau berkata sejumlah 52 kluster pendidikan termasuk 27 sekolah berasrama dikesan bagi tempoh Minggu Epid Satu tahun ini hingga semalam.

“Daripada 52 kluster ini, siasatan mendapati 44 kluster dengan kes indeksnya adalah pelajar manakala guru atau pensyarah bagi lima kluster dan staf sokongan pusat pendidikan bagi tiga kluster lagi,” katanya.

Khairy juga berkata perkumpulan ramai telah meningkatkan risiko penularan jangkitan menyebabkan jumlah kluster di sekolah pada minggu pertama persekolahan sebanyak 15 kluster.

Beliau berkata pada minggu kedua persekolahan, bilangan kluster pendidikan meningkat sekali ganda kepada 33 dengan semua negeri melaporkan kluster kecuali Perlis, Terengganu, Sarawak dan Labuan. – Bernama


PAS konsisten, istiqamah kalimah Allah hanya untuk Islam

Oleh Siti Hafidah Abd Ghaffar

BANGI, 3 Syaaban 1442H, Rabu – Meskipun Malaysia merupakan negara demokrasi, namun umat Islam berhak mempertahankan kalimah Allah daripada disalah guna oleh bukan muslim.

Sehubungan itu, Pemuda PAS menyokong penuh tindakan kerajaan memfailkan rayuan terhadap keputusan Mahkamah Tinggi yang membenarkan penggunaan kalimah Allah dan tiga perkataan lain dalam penerbitan penganut agama Kristian bagi tujuan pendidikan.

Ketua Pemuda PAS, Senator Ir Khairil Nizam Khirudin menegaskan, pihaknya konsisten dan istiqamah dalam memperjuangkan kalimah Allah hanya untuk umat Islam sahaja.

“Fokus kita adalah untuk kita semua bersatu mempertahankan kalimah Allah ini. Sebab kalimah ini ‘kalimatul haq’. Benda yang benar tetapi digunakan dengan cara yang salah, itu yang tidak boleh,” tegasnya ketika dihubungi Ismaweb.net, hari ini.

Dalam pada itu, beliau mengecam tindakan pihak tidak bertanggungjawab yang cuba menghancurkan keharmonian negara dengan membangkitkan isu berkenaan.

Ditanya mengenai tindakan sekumpulan wakil rakyat dari Sabah dan Sarawak yang menggesa Perdana Menteri, Tan Sri Muhyiddin Yassin untuk menarik balik rayuan oleh kerajaan Persekutuan terhadap keputusan Mahkamah Tinggi berhubung kes itu, beliau berkata, itu pendapat masing-masing.

“Tiada hal sebab kita bukannya boleh bersetuju pada semua isu kerana ada isu yang kita ada pendapat masing-masing,” katanya.

Terdahulu, media melaporkan seramai 50 wakil rakyat – yang mewakili pihak kerajaan mahupun pembangkang – dan empat ahli Dewan Negara meminta semua parti politik untuk tidak menangguk di air keruh dan mencari keuntungan politik dalam isu berkenaan.

Mereka juga meminta Muhyiddin menarik balik rayuan kononnya supaya dapat menamatkan polemik yang dihadapi oleh masyarakat di Sabah, Sarawak serta Orang Asli yang sudah berlanjutan lebih 35 tahun.


Rejim Zionis ledak bom tangan leraikan himpunan di Masjid Ibrahimi

RAMALLAH, 5 Muharram 1443H, Sabtu – Tentera negara pengganas Israel menyerang jemaah muslim Palestin menggunakan bom tangan selepas mereka menunaikan solat Jumaat di Masjid Ibrahimi di Hebron, Tebing Barat.

Tentera rejim Zionis turut melepaskan gas pemedih bagi meleraikan perhimpunan menyebabkan ramai menderita sesak nafas akibat terhidu gas.

Terdahulu, ratusan jemaah dari Hebron, bandar serta kampung berdekatan berkumpul ke tempat suci itu.

Ini susulan gesaan Kementerian Wakaf dan Hal Ehwal Agama kepada jemaah untuk menunaikan solat Jumaat di Masjid Ibrahimi sebagai ‘penolakan’ mengenai tindakan pendudukan di sana.

Isnin lalu, Kementerian Pertahanan Israel berkata, ia telah memulakan projek di halaman masjid untuk membina laluan yang menghubungkan secara langsung kawasan parkir ke masjid dan memasang lif elektrik.

Langkah itu dilihat oleh rakyat Palestin sebagai usaha untuk ‘meyahudikan’ tempat suci sekali gus mengambil alihnya oleh pihak berkuasa pendudukan Israel.

Masjid berkenaan dianggap sebagai tempat keempat paling suci bagi umat Islam dan kawasan kedua paling suci di Palestin.

Palestin mendakwa Israel cuba mengubah sifat Islam dan sejarah masjid.

Masjid itu berada dalam senarai warisan dunia oleh Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO). – Agensi


Sudah ceroboh tanah, mahu solusi ‘menang-menang’ pula

BANGI, 16 Muharram 1442H, Jumaat – Permintaan pekebun durian di Raub supaya isu ‘menceroboh tanah kerajaan negeri Pahang’ diselesaikan secara ‘menang-menang’ amat tidak masuk akal, kata Ketua Penerangan Angkatan Pemuda-Pemudi Berjasa (ANGKASA), Asyraf Badhrul.

Terdahulu, Pengusaha kebun durian Musang King yang mengusahakan tanaman di atas tanah kerajaan secara haram mengakui mengadakan rundingan pertama dengan kerajaan Pahang, kononnya untuk mempertahankan kebun mereka yang diusahakan lebih 40 tahun lalu.

Pengerusi Save Musang King Alliance (Samka) Chang Yee Chin berkata, rundingan adalah untuk memastikan kedua pihak mendapat keputusan secara ‘menang-menang’ dalam isu penerokaan tanah di beberapa kawasan di Raub.

Dakwanya, lebih 1,000 pekebun masih berminat menguruskan kebun durian yang mereka tanam dan diharapkan jalan penyelesaian terbaik dapat diputuskan bagi kepentingan kedua belah pihak.

Mengulas perkara itu, Asyraf mempersoal status dan kedudukan mereka sehinga menuntut sedemikian rupa.

“Siapakah mereka sehinggakan berhak untuk mendapat ‘layanan khas’ sedemikian? Mereka menuntut agar solusi yang ‘win-win’ dicapai oleh kesemua pihak.

“Sepatutnya, jika berlaku pencerobohan dan aktiviti haram, undang-undang ditegakkan, bukan berlembut dan mengalah sewenang-wenangnya,” katanya.

Pada masa sama, ANGKASA mendesak supaya kedaulatan undang-undang ditegakkan sepenuhnya tanpa unsur berat sebelah (bias) dan campur tangan pihak berkepentingan.

Ini kerana beliau pelik apabila isu ini turut membabitkan pemimpin politik yang beria-ia mempertahankan pekebun durian berkenaan.

Katanya, veteran DAP, Lim Kit Siang tanpa segan silu meminta Perdana Menteri, Tan Sri Muhyiddin Yassin untuk turun padang melihat sendiri situasi dan juga menegaskan bahawa setakat ini tiada mana-mana menteri Kabinet yang menyelesaikan masalah tersebut.

Dalam satu lawatan sebelum ini, Kit Siang menyatakan harapan agar Muhyiddin dapat melawat para pekebun durian tersebut dalam tempoh di antara Hari Kebangsaan dan Hari Malaysia, kerana menurut Kit Siang, kerajaan yang baik adalah yang sentiasa prihatin terhadap kebajikan rakyat.

Kit Siang juga berkata, beliau terkejut apabila mengetahui walaupun enam menteri dan timbalan menteri datang daripada Pahang namun tidak ada seorang pun daripada mereka yang telah melawat para pekebun durian tersebut.

“Pelik. Bagaimana tergamak mereka mendesak agar situasi ini dicampur tangan oleh PM dan juga Yang Di-Pertuan Agong?,” soal Asyraf.


Sultan Sharafuddin galak rakyat tonton filem Mat Kilau agar jadi tauladan

BANGI, 4 Zulhijjah 1443H, Isnin – Sultan Selangor, Sultan Sharafuddin Idris Shah menggalakkan rakyat terutama bangsa Melayu menonton filem Mat Kilau agar ia boleh dijadikan tauladan serta pengajaran bahawa sesebuah tamadun dan negara boleh runtuh seandainya tidak bersatu-padu dan bekerjasama mempertahankannya.

“Beta telah menonton filem Mat Kilau yang memaparkan bagaimana perpecahan dalam kalangan orang Melayu boleh mengakibatkan pihak luar mudah menguasai kita.

“Jika dihayati dialog yang digunakan di dalam filem ini, ia bertepatan bagi menyampaikan mesej kepada orang Melayu bahawa kekuatan sesuatu bangsa terletak kepada semangat perpaduan dan pegangan kepada agama Islam,” titah baginda dalam satu kenyataan yang dikongsikan Selangor Royal Office.

Sultan Sharafuddin memandang serius gejala perpecahan di kalangan orang Melayu terutama pemimpin politik ketika ini.

Baginda bertitah, perbalahan orang Melayu dan pemimpin politik Melayu yang dilihat begitu ketara sekarang boleh mengancam perpaduan, keharmonian hidup rakyat pelbagai kaum serta kestabilan politik.

“Beta tidak berhasrat mencampuri urusan politik dan pentadbiran negara, bagaimanapun berasa tanggungjawab untuk memberi nasihat dan pandangan bagi memperbetulkan keadaan di samping menggesa agar perpecahan orang Melayu dan pemimpin politik Melayu dapat segera dihentikan.

“Ia bagi menjamin agar kepentingan masyarakat Melayu dapat dipelihara tanpa mengetepikan hak dan kepentingan masyarakat bukan Melayu di negara ini,” titah baginda.

Sultan Sharafuddin bertitah, pemimpin politik Melayu perlu sedar bahawa pembangunan dan kemajuan negara amat bergantung kepada kepimpinan yang stabil.

Sehubungan itu, andai kata mereka gagal menunjukkan kepimpinan yang baik dan bertanggungjawab, kaum lain akan hilang rasa hormat terhadap pemimpin Melayu sekali gus tidak akan memberi sokongan yang padu kepada pemerintahan orang Melayu.

Di samping mengamalkan sikap kepimpinan yang baik dan tidak berbalah sesama sendiri, pemimpin politik Melayu harus juga bekerjasama dengan pemimpin parti politik kaum lain bagi menjamin pembangunan negara dijadikan keutamaan demi keselesaan hidup rakyat pelbagai kaum.

“Di samping itu, beta menyedari gejala fitnah-memfitnah berlaku dengan berleluasa di kalangan masyarakat. Penyebaran berita-berita fitnah yang tidak ditentukan kesahihannya serta budaya menyerang perilaku peribadi seseorang individu telah mengugat keharmonian masyarakat di negara kita.

“Semua pengkhianatan serta kebencian yang dilahirkan secara terbuka ini seolah-olah sudah menjadi satu budaya di kalangan masyarakat kita. Kita perlu sedar bahawa fitnah boleh mendatangkan dosa yang besar dan kemurkaan Allah S.W.T.

“Agama Islam sendiri menggalakkan manusia untuk berdamai dan bersatu-padu dan melarang umatnya berpecah serta bermusuhan sebagaimana firman Allah di dalam surah Ali-Imran ayat 103,” titah Sultan Sharafuddin.

Oleh itu, baginda mengajak semua pemimpin politik dan rakyat di negara ini kepada kebaikan dan mengamalkan budaya sihat yang berpandukan kepada sikap toleransi dan berprasangka baik bagi mencapai aspirasi perpaduan hidup bersama demi kemakmuran negara.

“Beta menyeru agar kita bersama-sama membangunkan sebuah masyarakat yang gagah, bebas dari rasuah, bermaruah, harmoni dan berwibawa dengan menghormati nilai-nilai perpaduan kemanusiaan sejagat. Semoga Allah S.W.T. memelihara negara dan kita semua,” titah baginda.


Jerman perlukan 400,000 pekerja dari luar negara

BERLIN, 18 Jamadilakhir 1443H, Jumaat – Kerajaan gabungan baharu Jerman mahu menarik 400,000 pekerja berkelayakan dari luar negara setiap tahun.

Reuters melaporkan, inisiatif itu adalah untuk menangani kedua-dua masalah ketidakseimbangan demografi dan kekurangan buruh dalam sektor utama yang berisiko menjejaskan pemulihan daripada wabak coronavirus.

“Kekurangan pekerja mahir telah menjadi begitu serius sehingga kini secara mendadak merencatkan ekonomi kita,” kata Ketua Parlimen Demokrat Bebas (FDP), Christian Duerr yang mentadbir bersama majalah perniagaan WirtschaftsWoche.

“Kami hanya boleh mengawal masalah tenaga kerja yang semakin tua dengan dasar imigresen moden… Kami perlu mendapatkan 400,000 pekerja mahir dari luar negara secepat mungkin,” kata Duerr.

Sementara itu, Canselor Parti Social Democrats (SPD), Olaf Scholz, Parti Greens dan Duerr bersetuju dalam perjanjian gabungan mereka mengenai langkah seperti sistem mata untuk pakar negara luar Kesatuan Eropah dan menaikkan gaji minimum negara kepada 12 euro (AS$13.60) sejam untuk membuat kerja di Jerman lebih menarik.

Institut Ekonomi Jerman menganggarkan bahawa tenaga buruh akan menyusut lebih 300,000 orang tahun ini kerana terdapat lebih ramai pekerja yang sudah berusia akan bersara berbanding jumlah pekerja yang lebih muda memasuki pasaran buruh.

Jurang ini dijangka melebar kepada lebih 650,000 pada tahun 2029, menjadikan jumlah kekurangan tenaga kerja yang berusia pada tahun 2030 sebanyak kira-kira lima juta.

Jumlah pekerja Jerman meningkat kepada hampir 45 juta tahun lepas walaupun terdapat pandemik coronavirus.

Selepas berdekad-dekad berdepan isu kadar kelahiran rendah dan penghijrahan yang tidak sekata, tenaga buruh yang semakin berkurangan juga menimbulkan bom jangka demografi bagi sistem pencen awam Jerman. – Agensi


KPM bertegas isu guna murid untuk ‘content’ media sosial

KUCHING, 30 Safar 1445H, Sabtu – Kementerian Pendidikan Malaysia (KPM) bertegas dalam menangani isu guru yang menggunakan anak murid dalam kandungan (content) media sosial, kata Menteri Pendidikan, Fadhlina Sidek.

Beliau berkata, susulan itu, garis panduan telah dikeluarkan bagi memastikan perlindungan diberi kepada anak-anak murid.

“Kita dalam keadaan kebanjiran idola, kemarau tauladan…adalah besar harapan saya untuk melihat warga pendidik menjadi suri teladan dalam masyarakat.

“Rakyat Malaysia itu adalah refleksi kepada gurunya, guru yang berintegriti, guru yang beradab tinggi dan guru yang berakhlak.

“Seorang guru perlu mempertahankan indoktrin kebangsaan dan benar-benar menjulang pendidikan negara,” katanya ketika berucap pada majlis Sambutan Hari Malaysia di Institut Pendidikan Guru Kampus Batu Lintang, di sini, malam tadi.

Tambah Fadhlina, pendidikan manusiawi itu penting dalam usaha kerajaan hari ini untuk membina Malaysia MADANI dan pada penghujung bulan ini KPM akan mengeluarkan satu garis panduan dalam menangani kes buli, jenayah seksual dan perkauman.

“Kita tidak akan benarkan sesekali berlaku dalam institusi kita…dan guru adalah barisan hadapan bagi memastikan bahawa ketiga-tiga dosa besar ini tidak akan berlaku dalam institusi pendidikan,” katanya.

Pada majlis itu, Fadhlina turut mengumumkan memperuntukkan RM150,000 dari KPM kepada Institut Pendidikan Guru Batu Lintang untuk penyelenggaraan kerja-kerja kecil.- Bernama


Muhyiddin mahu jadi PM lagi: Shafie Apdal

KOTA KINABALU, 29 Syawal 1443H, Isnin – Presiden Parti Warisan (Warisan), Datuk Seri Mohd Shafie Apdal mendakwa, Tan Sri Muhyiddin Yassin ada menghubunginya dua bulan lalu untuk mendapatkan sokongannya untuk menjadi Perdana Menteri semula.

Shafie berkata, Muhyiddin telah memberitahunya bahawa beliau telah mendapat sokongan 119 Ahli Parlimen di Dewan Rakyat yang mempunyai 222 anggota.

Malah, dakwanya, Muhyiddin telah berbincang dengan Presiden PKR, Datuk Seri Anwar Ibrahim yang bersetuju menyokongnya.

“Saya beritahu dia (Muhyiddin) jika kamu mempunyai nombor, kamu teruskan, saya tidak akan mengikut kamu,” kata Shafie.

Mengulas peletakan jawatan Ahli Parlimen Ampang, Datuk Zuraida Kamaruddin dari Bersatu baru-baru ini, Shafie berkata, ia adalah contoh yang jelas bahawa gabungan itu tidak berfungsi di Malaysia kerana mereka sering bertelagah.

Seperti yang dijangka selama berbulan-bulan, Zuraida yang merupakan Menteri Perusahaan Perladangan dan Komoditi, menyertai Parti Bangsa Malaysia (PBM).

Shafie berkata, gabungan itu tidak membawa kestabilan kepada negara dan mencerminkan krisis kepimpinan.

“Gabungan ini sedang dibentuk dan terus berubah setiap kali seseorang menarik sokongan daripada gabungan itu, atas dasar kaum atau agama atau apa sahaja yang sesuai.

“Mereka tikam sana sini, dan lompat parti sudah menjadi perkara biasa,” katanya.

Beliau berkata, negara demokrasi seperti United Kingdom dan Amerika Syarikat tidak mempunyai gabungan sebelum pilihan raya.

“Zuraida menyertai PBM. Seolah-olah Bersatu tidak cukup ‘bersatu’ baginya. Adakah ini bermakna PBM lebih bersatu daripada Bersatu?,” soalnya.

Shafie berkata, sebaik sahaja Zuraida pengumuman peletakan jawatannya, Muhyiddin telah mengisytiharkan bahawa kerusi Parlimen Ampang adalah milik Bersatu.

“Mereka kini berebut kerusi,” katanya, sambil menambah bahawa ia adalah tanda jelas ketidakstabilan.

Dalam pada itu, Shafie mengulangi bahawa Warisan, sebagai parti berbilang kaum, ia tidak merancang untuk membentuk gabungan dengan bekas rakan kongsinya Pakatan kerana beliau berkata, ia memaksa parti-parti yang berpangkalan di Sabah untuk memberi laluan dalam bertanding di banyak daripada 25 kerusi Parlimen di negeri itu.

“Sesebuah parti tempatan mesti mempunyai lebih ramai Ahli Parlimen di Parlimen; jika tidak, ia akan merugikan negeri,” katanya lagi.


Hamas takkan berdiam tindakan biadab rejim ceroboh rumah di Sheikh Jarrah

BAITULMAQDIS, 17 Jamadilakhir 1443H, Khamis – Pergerakan Perjuangan Islam Palestin (Hamas) mengutuk tindakan pengusiran paksa dan perobohan rumah keluarga Salhia di kejiranan Sheikh Jarrah oleh pihak berkuasa negara haram Israel awal pagi semalam.

Hamas turut menyifatkan penahanan rakyat Palestin dan penyokongnya adalah jenayah dan peningkatan berbahaya daripada perang kejam yang berterusan terhadap kota Baitulmaqdis dan penduduknya.

Jurucakap Hamas, Mohammed Hamada berkata, pihak berkuasa pendudukan sengaja menyusup awal pagi bagi mengelak pendirian berani keluarga Salhia yang mencabar keputusan perobohan itu.

“Kami menegaskan bahawa amalan jenayah pendudukan Zionis tidak akan sekali-kali mematahkan keazaman rakyat Palestin di Baitulmaqdis yang akan terus menghadapi pendudukan dengan segala bentuk penentangan.

“Kami menggesa rakyat Palestin di Baitulmaqdis untuk melindungi rumah yang diancam dengan perobohan dan teguh menghadapi jentera perang pendudukan Israel,” katanya dalam kenyataan.

Hamada berkata, amalan jenayah pendudukan memerlukan negara-negara Arab dan Islam, semua organisasi kemanusiaan, dan rakyat bebas di dunia untuk memegang tanggungjawab mereka.

Ia bagi menekan pendudukan untuk menghentikan jenayahnya terhadap Baitulmaqdis dan penduduknya, katanya.

Terdahulu, pihak berkuasa Israel merobohkan rumah sebuah keluarga Palestin dan menahan sekurang-kurangnya 18 orang ketika mereka melaksanakan perintah pemindahan paksa di kawasan Sheikh Jarrah, Baitulmaqdis Timur.


2 vaksin tempatan dalam proses ujian klinikal

KUALA LUMPUR, 25 Rabiulakhir 1443H, Selasa – Kementerian Sains, Teknologi dan Inovasi (MOSTI) sedang dalam proses menjalankan dua ujian klinikal terhadap vaksin yang dihasilkan dalam negara melalui penubuhan Institut Genom dan Vaksin Malaysia (MGVI), kata menterinya Datuk Seri Dr Adham Baba.

Beliau berkata dua vaksin itu ialah vaksin kanser kepala dan leher atau “nasopharyngeal cancer” dan vaksin kolera, yang masing-masing akan melalui ujian klinikal di United Kingdom dan India, seawal tahun depan.

“Kita juga kini dalam proses pembangunan vaksin COVID-19 yang sedang dijalankan oleh Institut Penyelidikan Perubatan (IMR) dengan kerjasama Universiti Malaya.

Kita yakin dengan adanya MGVI ini, Malaysia mampu menjadi hab pengeluaran vaksin yang dapat digunakan secara domestik dan juga dieksport ke luar negara,” katanya dalam program Malaysia Petang Ini: Aspirasi Keluarga Malaysia 100 Hari terbitan Bernama TV di sini, hari ini.

Pada 1 November lepas, Perdana Menteri Datuk Seri Ismail Sabri Yaakob melancarkan Pelan Hala Tuju Pembangunan Vaksin Negara (PPVN) serta MGVI dalam usaha menjadikan negara sebagai antara hab pengeluar vaksin.

“MGVI akan menjadi sebuah badan yang menjalankan koordinasi antara pakar, industri dalam dan luar negara, serta pembangunan bakat yang perlu untuk menjadi tunjang kepada pembangunan vaksin di masa akan datang,” katanya.

Dalam pada itu, Dr Adham berkata peranti mudah alih saringan COVID-19, i-Breath yang kini memasuki fasa akhir praklinikal dijangka dapat dikomersialkan menjelang Jun tahun depan, selepas melalui ujian klinikal.

“i-Breath akan masuk ke fasa ujian klinikal yang terdiri daripada beberapa fasa dalam tempoh enam bulan, sebelum ia selesai dan boleh dikomersialkan dan dipasarkan.

Kita harap ada pihak antarabangsa yang akan mendapatkan peranti ini untuk kegunaan mereka kerana kita menyasarkan penggunaan i-Breath ini bukan sahaja di peringkat domestik tetapi juga di peringkat antarabangsa,” katanya.

MOSTI memperuntukkan dana sejumlah RM1.05 juta dalam pembangunan peranti i-Breath dengan kerjasama Universiti Teknologi Malaysia (UTM) yang boleh mengesan COVID-19 dengan sensitiviti sehingga 93 peratus dengan hanya perlu bernafas menggunakan peranti mudah alih itu. – Bernama


Tharman Shanmugaratnam Presiden baru Singapura

SINGAPURA, 16 Safar 1445H, Sabtu – Tharman Shanmugaratnam dipilih sebagai Ketua Negara baru Singapura selepas memenangi pilihanraya Presiden dengan majoriti yang ketara pada Jumaat.

Mantan Menteri Kanan itu menerima 70.40 peratus undi sementara bekas Ketua Pegawai Pelaburan Kumpulan GIC Pte Ltd, Ng Kok Song (15.72 peratus) dan bekas Ketua Eksekutif NTUC Income Insurance Co-operative Ltd, Tan Kin Lian (13.88 peratus).

Keputusan rasmi diumumkan oleh Jabatan Pilihan Raya (ELD) selepas tengah malam. Keputusan itu tidak jauh berbeza dari keputusan kiraan sampel yang diumumkan lebih awal sekitar jam 10.45 malam pada Jumaat.

Di Facebook, Tharman mengatakan beliau “benar-benar berasa terharu dengan sokongan yang kuat” yang diberikan oleh pengundi dalam Pilihan Raya Presiden itu.

“Saya percaya pada undi yang diberikan untuk saya dan apa yang saya perjuangkan adalah undi keyakinan bagi Singapura sendiri, dan bagaimana kita boleh maju bersama dan saling tolong menolong sebagai rakyat Singapura.

Beliau juga berterima kasih kepada calon-calon lain yang telah “mengembleng sepenuhnya usaha dan tenaga dalam kempen mereka, dan menjadikannya sebagai pertandingan yang penuh bermakna.”

Sementara itu, Perdana Menteri Singapura, Lee Hsien Loong mengucapkan tahniah kepada Tharman dan berkata bahawa beliau yakin bahawa presiden baru itu akan menjalankan tugasnya dengan cemerlang.

“Sebagai Ketua Negara, beliau akan mewakili kita di dalam dan luar negara, serta melaksanakan kuasa pengawasan, termasuk ke atas rizab negara dan pelantikan penting,” kata Lee dalam satu kenyataan yang dipaparkan di laman web Pejabat Perdana Menteri awal Sabtu.

Perdana Menteri juga mengucapkan terima kasih kepada kesemua tiga calon yang tampil bertanding dalam Pilihan Raya Presiden itu.

Seorang negarawan dan ahli ekonomi Singapura, Tharman, 66 tahun, berkhidmat sebagai Timbalan Perdana Menteri Singapura antara 2011 dan 2019, dan sebagai Menteri Kanan dalam Kabinet antara 2019 dan 2023.

Peranan lain beliau termasuklah Pengerusi Pihak Berkuasa Kewangan Singapura antara 2011 dan 2023, dan Timbalan Pengerusi GIC antara 2019 dan 2023.

Sebagai bekas ahli Parti Tindakan Rakyat (PAP) Singapura yang memerintah, beliau merupakan Ahli Parlimen (AP) yang mewakili kawasan Taman Jurong dalam GRC Jurong antara 2001 dan 2023.

Beliau membuat penampilan politik pertamanya dalam pilihan raya umum 2001 dan dipilih semula ke Parlimen sebanyak empat kali dalam pilihan raya umum berikutnya pada tahun 2006, 2011, 2015, dan 2020.

Pada Julai 2023, Tharman mengundurkan diri dari Parlimen dan semua jawatan dalam kerajaan serta keluar PAP untuk bertanding dalam pilihan raya presiden.

Setakat 8 malam Jumaat, 2,480,760 rakyat Singapura telah mengundi di 1,264 pusat mengundi di seluruh pulau. Seramai 50,152 undi ditolak. – Bernama


Dakwaan remaja meninggal dunia akibat dos penggalak di Sabah tidak benar

KOTA KINABALU, 12 Rejab 1443H, Isnin – Mesej tular menerusi aplikasi WhatsApp kononnya seorang remaja telah meninggal dunia akibat dos penggalak vaksin COVID-19 di negeri ini adalah tidak benar, kata Pengarah Kesihatan Sabah, Datuk Dr Rose Nani Mudin.

Beliau berkata, Jabatan Kesihatan Negeri Sabah (JKNS) telah membuat siasatan segera berhubung perkara berkenaan dan mendapati mesej yang tular itu adalah palsu.

Menurutnya, ibu pesakit dan pihak Hospital Tuaran juga mengesahkan bahawa pesakit tidak pernah mengambil dos penggalak.

“Pesakit telah meninggal dunia pada 12 Feb. Punca sebenar kematian adalah disebabkan jangkitan paru-paru dan penyakit jantung sejak lahir (congenial heart disease) yang semakin tenat dan bukannya disebabkan dos penggalak vaksin COVID-19 seperti didakwa.

“Keadaan pesakit telah diterangkan kepada ahli keluarga pesakit dan mereka menerima penerangan mengenai punca kematian dengan baik,” katanya dalam kenyataan hari ini.

Dr Rose Nani berkata, siasatan JKNS juga mendapati pesakit telah menerima dos pertama dan kedua vaksin COVID-19 masing-masing pada 31 Julai dan 21 Ogos tahun lepas.

Sehubungan itu, Dr Rose Nani berkata, satu laporan polis telah dibuat oleh ibu pesakit pada Ahad (13 Februari) menafikan kematian anaknya disebabkan oleh dos penggalak vaksin COVID-19 sekali gus menafikan ahli keluarga turut terlibat dalam menyebarkan berita palsu tersebut.

“Hospital Tuaran juga telah membuat laporan polis untuk siasatan dan tindakan lanjut mengenai penularan berita palsu dan gambar pesakit di aplikasi WhatsApp oleh individu tidak bertanggungjawab,” katanya.

Sementara itu, Dr Rose Nani menggesa semua rakyat Sabah supaya tidak menyebarkan berita palsu dalam mana-mana media sosial atau aplikasi lain kerana ia bukan sahaja boleh mengelirukan orang ramai bahkan mengancam privasi pesakit dan ahli keluarga. – Bernama


Penguasa Kanan SPRM didakwa pecah amanah AS$6.94 juta

KUALA LUMPUR, 1 Jamadilakhir 1443H, Selasa – Seorang Penguasa Kanan Suruhanjaya Pencegahan Rasuah Malaysia (SPRM) dihadapkan ke Mahkamah Sesyen di sini hari ini atas pertuduhan melakukan pecah amanah wang berjumlah AS$6.94 juta.

Shahrum Nizam Baharuddin, 41, mengaku tidak bersalah selepas pertuduhan terhadapnya dibacakan di hadapan Hakim Suzana Hussin.

Shahrum Nizam didakwa sebagai penjawat awam iaitu Penguasa Kanan SPRM Gred P44 yang diamanahkan dengan penguasaan wang berjumlah US$6.94 juta (hampir RM30 juta), telah melakukan pecah amanah terhadap wang berkenaan.

Dia didakwa melakukan perbuatan itu di Bilik Ketua Cawangan Tindakan Khas (CTK), Aras 14, Blok C, Ibu Pejabat SPRM, Putrajaya antara 17 Dis 2018 dan 9 April 2019.

Lelaki itu didakwa mengikut Seksyen 409 Kanun Keseksaan yang memperuntukkan hukuman penjara minimum dua tahun dan maksimum 20 tahun dengan sebat serta boleh dikenakan denda, jika sabit kesalahan.

Terdahulu, Timbalan Pendakwa Raya (TPR) Wan Shaharuddin Wan Ladin membantah jaminan diberikan ke atas tertuduh atas alasan kesalahan dilakukan tertuduh serius kerana melibatkan jumlah wang yang besar selain kes ini mendapat liputan media yang luas.

“Bagaimanapun, jika mahkamah membenarkan ikat jamin, saya mohon jaminan RM10 juta dengan tiga orang penjamin diberikan terhadap tertuduh,” katanya yang mengendalikan kes bersama TPR Datuk Faridz Gohim Abdullah dan Mahadi Abdul Jumaat.

Menurut Wan Shaharuddin, tertuduh juga akan didakwa atas 101 pertuduhan pengubahan wang haram dalam masa terdekat.

Peguam K. Ponnusamy yang mewakili Shahrum Nizam memohon jaminan rendah atas alasan anak guamnya yang masih bertugas sebagai penjawat awam tidak mempunyai risiko melarikan diri dan memberi kerjasama sepenuhnya kepada pihak berkuasa sepanjang siasatan.

“Selain itu, anak guam saya sudah berkahwin dan mempunyai dua anak selain mengalami masalah kesihatan iaitu sakit tulang belakang (slip disk) serta kanser hidung,” kata peguam itu.

Mahkamah tidak membenarkan tertuduh diikat jamin dan menetapkan 18 Feb ini untuk sebutan semula kes.

Sebelum ini, SPRM mengesahkan penahanan tiga pegawainya bagi membantu siasatan dakwaan salah guna kuasa dan penyelewengan dalam urusan kes bekas Ketua Pengarah Organisasi Perisikan Luar Malaysia (MEIO) Datuk Hasanah Abdul Hamid.

Pada 12 April 2021, Mahkamah Tinggi di sini melepas tanpa membebaskan Hasanah daripada pertuduhan melakukan pecah amanah US$12.1 juta (RM50.4 juta) milik kerajaan Malaysia. – Bernama


Bantah Jawi: DAP cuba heret rakyat ‘derhaka’ kepada Raja?

KEBENCIAN parti yang dibenci ramai iaitu DAP, kepada tulisan Jawi terus menjalar kepada akar umbi negeri nampaknya.

Hasutan demi hasutan yang berlaku secara sistematik berjaya menghasut akar umbi negeri untuk membantah dan memburuk-burukkan tulisan Jawi.

Kini, mereka sampai tahap membawa isu ini ke mahkamah. Begitulah pekatnya kebencian mereka.

Seperti kita tahu, DAP terkenal dengan imej dan sikap ‘anti-establishment’ serta akan sentiasa membantah jika kehendak mereka tidak dipenuhi.

Mereka seringkali melaung sebagai juara toleransi tetapi sebenarnya toleransi tersebut hanya pilih bulu sahaja, apatah lagi kepada orang Melayu.

Saya tidak faham mengapa ada orang Melayu masih tertarik menjadi benteng apatah lagi menyertai DAP.

Mereka menggunakan mahkamah untuk mempersoal dan menekan kerajaan Pahang.

Jika keputusan mahkamah tidak memihak kepada kerajaan Pahang, maka sudah pasti parti-parti politik seperti MCA, GRAKAN dan NGO-NGO seperti Dong Zong akan semakin berani mencabar di mahkamah untuk apa-apa isu berkenaan Jawi.

Kita tahu mereka bergerak secara strategik dalam apa-apa isu yang kononnya mengancam mereka.

Pastinya tulisan Jawi akan terus tercabar, terancam dan malah pada satu tahap, akan ada gerakan radikal bagi ‘mendiamkan’ terus usaha memartabatkan tulisan Jawi kelak jika dibiarkan.

Yang peliknya ialah, apakah mereka tidak sedar bahawa yang menghidupkan usaha memartabatkan tulisan Jawi di Pahang ialah dari pihak Istana, melalui Al-Sultan Abdullah yang merupakan Yang Di-Pertuan Agong sekarang?

Apakah mereka rasa mereka boleh berselindung di sebalik naratif kononnya berlawan dengan kerajaan negeri tetapi hakikatnya sebenarnya cuba mengheret rakyat ‘menderhaka’ kepada Raja?

Saya selaku anak jati Temerloh, Pahang, berharap agar kerajaan negeri dapat tegas mempertahankan tulisan ini habis-habisan.

Kita akan gerakkan anak-anak jati Pahang untuk menyokong kerajaan negeri mempertahankannya, lebih-lebih lagi melibatkan pihak Istana.

Saya mohon agar rakyat berbilang kaum khususnya bangsaku orang Melayu, untuk benar-benar menolak DAP kerana sudah terang lagi bersuluh akan hakikat sebenar mereka ini yang tidak senang dengan identiti dan budaya kita. Usahlah terus tertipu dan menipu diri.

#MartabatTulisanJawi
#MengangkatSuaraUmat

Aminuddin Yahaya
Presiden Ikatan Muslimin Malaysia (ISMA)

Rujukan:


Khadam politik punca suara NGO Islam semakin sepi

BANGI, 11 Zulkaedah 1441H, Jumaat – Ketidakdengaran kritikan atau desakan dari gerakan Islam berkenaan situasi politik negara dewasa ini ada kaitan dengan perubahan hala tuju mereka kepada pertubuhan bukan kerajaan (NGO) yang menjadi proksi parti politik.

Amir Ikatan Muslimin Malaysia (ISMA), Ustaz Abdullah Zaik Abd Rahman mendakwa, keadaan itu menyebabkan keupayaan untuk menyuarakan pandangan terhalang meskipun tindak-tanduk parti politik yang dinaungi bercanggah dengan pendirian Islam.

“Jadi mereka sudah tidak ada apa…makna kalau dia bersama PH, dia takkan bercakap, mengkritik PH, dasar-dasar PH walaupun bercanggah dengan pandangan dia sebagai gerakan Islam.

“Jadi sebab itu ia tidak muncul dan sebahagian NGO-NGO Islam sebenarnya juga adalah mereka yang mencari duit, kedudukan dan sebagainya. Jadi bila mereka lantang (bersuara) (bila) dapat duit dia berhenti,” dakwanya ketika menjadi tetamu dalam program Temu Bual Bicara X di TV Pertiwi.

Ustaz Abdullah Zaik juga tidak menolak tanggapan bahawa gerakan Islam seperti ISMA sering menjadi alat kepada kepentingan politik pihak tertentu dan beranggapan ia merupakan ‘cukai’ yang perlu dibayar.

“Bila kita menyatakan pandangan walaupun pandangan itu tidak ada kaitan, tidak menyokong atau (terima) imbuhan dari mana-mana tapi kadang-kadang menguntungkan satu pihak berdasarkan kepada kepentingan ummah dan Islam.

“Contoh kita tolak colour revolution, kita seolah-oleh dilihat menyokong Datuk Seri Najib, kita bukan sokong beliau, tapi inilah suasana yang terpaksa kami hadapi,” katanya lagi.

Mengulas berkenaan tindakan pihak yang sering mengkritik ISMA, Ustaz Abdullah Zaik berkata, ia merupakan manifestasi kepada betapa takutnya mereka dengan ideologi perjuangan berteraskan Islam dibawa gerakan Islam itu yang sama sekali tidak mungkin boleh digugat oleh mana-mana faktor.

Beliau berkata, ISMA mempunyai matlamat akhir yang konsisten iaitu membangunkan negara ini mengikut acuan peradaban serta kehidupan berteraskan agama Islam.

Selain itu, beliau menegaskan, ISMA tidak akan menjadi orang suruhan kepada sesiapa dan menyifatkan kehadiran gerakan Islam lain sebagai rakan yang boleh mengukuhkan hala tuju perjuangan.

“Kita takkan jadi khadam kepada sesiapa, makna kalau orang datang nak runding atau kerjasama dengan kita, tapi mula-mula objektifnya bagus untuk Melayu, Islam tapi bila dah mula pusing nak jadikan kita alat, kita akan tarik brek.

“Kami mahu laksanakan projek Islam, dalam konteks Malaysia kita menuntut suatu suasana di mana tujuan siasah syariah dapat dipertahan contohnya perpaduan ummah, perpaduan umat Islam terjaga, kalimah Allah menjadi lebih tinggi, kepimpinan sentiasa di tangan orang Islam,” katanya.

Dalam pada itu, Ustaz Abdullah mengakui, berdepan dengan cabaran menarik minat generasi muda dalam memastikan wujud kesinambungan dalam gerakan dakwah ISMA.

Dakwanya, ini kerana kebanyakan masyarakat khususnya golongan muda secara amnya memegang pendirian liberal secara tidak sedar ekoran enggan berpaut komitmen dengan mana-mana gerakan Islam.

“Kita masih percaya bahawa dalam sanubari mereka masih ada kecintaan kepada agama, kecintaan kepada bangsa dan masih hidup dalam budaya Islam walaupun mereka mungkin tidak faham. Bila datang satu masa tertentu kita akan dapat lihat mereka akan kembali kepada fitrah.

“Cabaran kita adalah membuat persiapan, saya yakin walaupun kami tak kelihatan ke hadapan berbanding orang lain, kita ada penyusunan, hala tuju dan kemampuan dalam pastikan kesinambungan dakwah kita pada masa hadapan,” katanya.


PRN Sarawak: GPS menang selesa kerana pembangkang tak sepakat

Oleh Athirah Huda Zalhe

BANGI, 13 Jamadilawal 1443H, Sabtu – Situasi pembangkang yang tidak bersedia dan tiada kata sepakat menyebabkan Gabungan Parti Sarawak (GPS) mampu memperoleh kemenangan selesa dalam Pilihan Raya Negeri ke-12 (PRN12), hari ini.

Situasi itu sekali gus memberikan keyakinan rakyat bahawa GPS boleh menjamin kepada wujudnya kestabilan sebuah kerajaan, memandangkan gabungan itu adalah penyandang terdahulu, kata Pensyarah Kanan Fakulti Teknologi dan Informatik Razak Universiti Teknologi Malaysia, Dr Mazlan Ali.

Bahkan, beliau berkata, keputusan PRN kali ini juga tidak mengejutkan, apatah lagi GPS mampu untuk membina manifesto yang meyakinkan melalui 34 janji.

“Antara DAP dan PKR, mereka mempunyai beberapa perbezaan pandangan, walaupun tiada masalah, tetapi pada persepsi rakyat mereka melihat pembangkang tidak ada kesatuan yang seutuh sebagaimana ditunjukkan GPS.

“Dan Pakatan Harapan tidak dapat berunding dengan Parti Sarawak Bersatu (PSB), satu lagi koalisi yang masuk bertanding dalam pilihan raya Sarawak,” katanya dalam Analisis Keputusan PRN Sarawak di TV Pertiwi, malam ini.

Dr Mazlan berpendapat, keputusan itu juga turut dipengaruhi daripada perkembangan politik yang berlaku di Semenanjung sejak tahun 2018, susulan beberapa kali pertukaran kerajaan dan krisis politik.

Katanya, keadaan itu mungkin memberi petunjuk kepada rakyat Sarawak bahawa dalam mendepani lima tahun akan datang, negeri itu memerlukan satu gabungan politik yang stabil.

“Dan mereka (rakyat) melihat tiada parti setakat ini boleh menunjukkan mampu bersatu dalam konteks ukhwah permuafakatan politik kecuali GPS.

“Maka, sebenarnya GPS masuk pilihan raya ini langkah kanan kerana walaupun asasnya 12 parti dan ratusan calon Bebas bertanding, tetapi pertandingan hanyalah tiga parti iaitu GPS, PH dan PSB.

“Pertembungan antara parti-parti pembangkang sesama sendiri ini sebenarnya memberi kelebihan kepada GPS,” katanya.

GPS berjaya memperoleh majoriti lebih dua pertiga dengan 57 kerusi setakat jam 9.30 malam ini.

Gabungan itu terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

PRN Sarawak kali ini menyaksikan 13 pertandingan tiga penjuru, 33 empat penjuru, 24 lima penjuru, tujuh pertembungan enam penjuru, satu persaingan lapan penjuru dan empat satu lawan satu.

GPS meletakkan 82 calon diikuti Parti Bumi Kenyalang (PBK) (73), Parti Sarawak Bersatu (PSB) (70), Parti Keadilan Rakyat (PKR) (28), DAP (26), Parti Aspirasi Rakyat Sarawak (Aspirasi) (15), Parti Bansa Dayak Sarawak Baru (PBDSB) (11), Parti Amanah Negara (Amanah) (lapan), Parti Sedar Rakyat Sarawak (Sedar) (lima) dan PAS (1).

Seramai 30 calon Bebas turut bertanding pada PRN ini.


PKPD Penjara Pokok Sena dilanjut hingga 7 November

KUALA LUMPUR, 6 Rabiulawal 1442H, Jumaat – Perintah Kawalan Pergerakan Diperketatkan (PKPD) di Penjara Pokok Sena, Kedah dilanjutkan selama 14 hari lagi hingga 7 November ini, kata Menteri Kanan (Kluster Keselamatan), Datuk Seri Ismail Sabri Yaakob.

Beliau berkata, pelanjutan atas cadangan Majlis Keselamatan Negara (MKN) dan nasihat Kementerian Kesihatan (KKM) itu bagi memastikan rantaian COVID-19 diputuskan sepenuhnya di dalam Penjara Pokok Sena terutama dalam kalangan kakitangan.

“Saringan oleh KKM hingga semalam mendapati masih terdapat kes positif dalam kalangan banduan dan kakitangan penjara tersebut,” katanya dalam kenyataan berkenaan perkembangan terkini Perintah Kawalan Pergerakan (PKP) hari ini.

Sebelum ini, kerajaan mengumumkan pelaksanaan PKPD di Penjara Pokok Sena bermula 11 hingga 24 Oktober.

Sementara itu katanya, kerajaan bersetuju menamatkan PKPD di Penjara Tawau dan Kuarters Penjara Taman Ehsan Tawau, Sabah pada 25 Oktober ini seperti yang dijadualkan.

“Setakat 21 Oktober lalu, KKM telah membuat 1,250 saringan di Penjara Tawau, manakala 1,196 saringan kakitangan di kuarters Taman Ehsan. Hingga kini tiada lagi kes aktif direkodkan di Penjara Tawau manakala hanya dua kes di Kuarters Penjara Taman Ehsan dan sedang menerima rawatan,” katanya.

Ismail Sabri berkata, lokaliti itu masih tertakluk di bawah pelaksanaan Perintah Kawalan Pergerakan Bersyarat (PKPB) bagi seluruh Sabah.

Berhubung pematuhan prosedur operasi standard (SOP) Perintah Kawalan Pergerakan Pemulihan (PKPP), beliau berkata 639 individu ditahan atas kesalahan ingkar PKP, iaitu 634 individu dikompaun, manakala empat direman dan seorang dijamin semalam.

Ismail Sabri berkata menerusi Operasi Benteng semalam, 38 pendatang tanpa izin ditangkap dan dua buah bot serta tiga kenderaan darat dirampas.

Menurutnya, seramai 52,841 individu telah pulang ke negara ini melalui pintu masuk sempadan antarabangsa sejak 24 Julai hingga semalam dan mereka ditempatkan di 66 hotel serta 17 premis lain termasuk institut latihan awam (ILA) serta institusi pengajian swasta.

“Daripada jumlah itu, seramai 8,196 individu sedang menjalani proses kuarantin wajib manakala 381 individu telah dihantar ke hospital untuk rawatan. Seramai 44,264 individu telah didiscaj dan dibenarkan pulang,” katanya.

Berhubung operasi sanitasi awam, sebanyak 29 operasi dijalankan semalam meliputi enam zon merah, 12 zon kuning dan lapan zon hijau, melibatkan 11 negeri iaitu Kedah (5), Melaka (5), Sabah (4), Sarawak (3), Negeri Sembilan, Pulau Pinang dan Terengganu (masing-masing dua) dan satu masing-masing di Pahang, Perlis, Perak, Kuala Lumpur, Labuan dan Putrajaya.

Selain itu, beliau turut memaklumkan secara keseluruhan bekalan barangan keperluan mencukupi dan mampu menampung keperluan dalam negara yang berterusan dan mudah diperoleh. – Bernama


PRN India: BJP dijangka kekalkan kuasa di Uttar Pradesh

NEW DELHI, 7 Syaaban 1443H, Khamis – Parti Bharatiya Janata (BJP) dilihat bakal mengekalkan kuasa di negeri Uttar Pradesh yang mempunyai paling ramai penduduk, manakala parti Kongres kalah di Punjab, berdasarkan kiraan undi pada Khamis.

Lima negeri mengadakan pilihan raya secara berperingkat dari 10 Februari hingga 7 Mac.

Parti Perdana Menteri, Narendra Modi, BJP mendahului 249 daripada 403 kerusi di Uttar Pradesh, manakala pencabar utama Parti Samajwadi mendahului undian di 122 kerusi, berdasarkan trend kiraan pada sebelah petang.

Dengan populasi 240 juta dan bilangan anggota Parlimen tertinggi di India, kejayaan BJP di peringkat negeri di Uttar Pradesh dilihat mampu mempengaruhi pengundi di wilayah berbahasa Hindi itu menjelang pilihan raya nasional 2024.

Di Punjab, parti Ketua Menteri, Delhi Arvind Kejriwal iaitu Parti Aam Aadmi (AAP) mendahului kira-kira 90 peratus daripada 117 kerusi yang dipertandingkan, manakala parti Kongres yang sebelum ini menguasai negeri itu hanya berjaya memperoleh 17 kerusi.

BJP turut mendahului di negeri-negeri kecil – Uttarakhand, Manipur dan Goa. – Bernama


Telegram bakal kenakan bayaran untuk pengguna premium

MOSCOW, 8 Jamadilawal 1442H, Rabu – Aplikasi mesej terkod, Telegram mungkin tidak lagi kekal percuma untuk pengguna pada masa akan datang.

Pengasas dan Ketua Pegawai Eksekutif syarikat, Pavel Durov hari ini berkata, ia perlu menjana pendapatan mulai tahun 2021 untuk memastikan perniagaan dapat diteruskan.

Katanya, Telegram tidak lama lagi akan memperoleh sekitar 500 juta pengguna aktif, tetapi untuk meneruskan perkhidmatan, syarikat memerlukan dana yang sesuai.

Durov di saluran Telegramnya telah berkongsi bahawa beliau telah membiaya perbelanjaan syarikat itu daripada simpanan peribadinya.

“Tetapi sekarang syarikat ini berkembang dengan berbilion pengguna aktif, jadi ia memerlukan dana yang mencukupi,” katanya.

Mengulas mengenai rancangannya untuk menjana pendapatan, Durov berkata, Telegram akan memulakan rancangan untuk menjana pendapatan mulai tahun depan.

“Kami akan melakukannya sesuai dengan nilai-nilai dan janji yang telah kami buat selama tujuh tahun terakhir.

“Terima kasih kepada pengguna semasa kami, kami akan melakukannya dengan kaedah yang tidak mengganggu. Malah, sebilangan besar pengguna hampir tidak akan menyedari perubahannya,” katanya.

Namun, beliau menyebutkan bahawa ciri-ciri yang sedia ada ketika ini akan kekal percuma.

“Tiada caj tambahan akan dikenakan ke atasnya. Semua ciri yang kini percuma akan tetap percuma. Kami akan menambahkan beberapa ciri baru untuk pemilik perniagaan atau pengguna kuasa.

“Beberapa ciri ini memerlukan lebih banyak sumber dan akan dibayar oleh pengguna premium ini. Pengguna biasa akan dapat terus menikmati Telegram secara percuma, selama-lamanya,” katanya.

Durov mengatakan bahawa mesej antara pengguna juga tetap akan bebas daripada sebarang iklan.

Ini kerana beliau merasakan bahawa memaparkan iklan di tengah-tengah perbualan bukan satu idea yang baik.

Durov mengatakan bahawa untuk menjana pendapatan, ia tidak merancang untuk menjual Telegram seperti pengasas Whatsapp.

“Dunia memerlukan Telegram untuk berdikari sebagai tempat pengguna dihormati dan perkhidmatan berkualiti tinggi terjamin.

“Telegram mesti terus melayani dunia sebagai contoh syarikat teknologi yang berusaha untuk kesempurnaan dan integriti,” katanya. – Agensi


Rakyat lihat gabungan PAS-Bersatu ‘ngam’, tapi tidak pada BN-PH

BANGI, 27 Muharam 1445H, Isnin – Selain PAS sebagai faktor kemenangan Perikatan Nasional (PN) dalam Pilihan Raya Negeri (PRN) Sabtu lalu, undi sabotaj ahli UMNO yang beralih kepada Parti Pribumi Bersatu Malaysia (Bersatu) juga menjadi penyumbang prestasi cemerlang gabungan itu.

Naib Presiden BERJASA, Ir Ts Muhammad Lukman Al Hakim Mohamad berkata, PAS berjaya mengukuhkan cengkamannya di Kelantan, Terengganu dan Kedah termasuk merampas banyak kerusi di Selangor serta Negeri Sembilan.

Bahkan, parti itu juga mampu mengalahkan dua bekas Menteri Besar daripada UMNO dan menyapu bersih semua kerusi Dewan Undangan Negeri (DUN) di Terengganu, katanya.

“Rakyat melihat gabungan PAS-Bersatu dalam PN sebagai ‘ngam’. Imej Islam PAS dan imej mahir tadbir negara Bersatu (terutamanya Tan Sri Muhyiddin Yassin) melengkapi antara satu sama lain.

“Sebaliknya gabungan kerajaan campuran PKR-DAP-BN dilihat saling tidak kena. Ahli PKR marah kerana Perdana Menteri bagi banyak kerusi kepada BN (dan kalah).

“Ahli UMNO pula berpecah, ramai yang sabotaj kerana marahkan presiden (Datuk Seri Ahmad Zahid Hamidi) dan mengundi PN,” katanya dalam kenyataan, hari ini.

Bagaimanapun, Muhammad Lukman berkata, peralihan sokongan pada pilihan raya di enam negeri itu tidak memberi kesan buat DAP, kerana parti berkenaan kekal mendominasi hampir kesemua kerusi yang ditandinginya.

“Tahu-tahu sahaja menang 46/47 kerusi DUN yang ditandingi (98 peratus success rate) dan berjaya menjadi parti politik yang menang paling banyak kerusi di Selangor (12 DUN).

“Melayu bercakaran dan saling melemah. Sebaliknya Cina yang pandai berpolitik semakin kuat dan berpengaruh,” katanya.

Beliau percaya, jika pemimpin Sabah dan Sarawak beralih sokongan bersama beberapa ahli Parlimen UMNO, tidak mustahil Kerajaan Pusat boleh tumbang melalui undi tidak percaya atau mungkin rakyat terpaksa menunggu sehingga Pilihan Raya Umum Ke-16 (PRU16).

“Sementara itu, UMNO perlu berubah bermula dengan Zahid Hamidi meletak jawatan secara terhormat. Jika tidak, Anwar pasti tidak akan berdiam diri.

“Beliau sanggup mengetepikan BN untuk terus kekal berkuasa. Tidak mustahil beliau akan berusaha membentuk kerajaan perpaduan tanpa pembangkang bersama PN selepas PRU16 nanti,” katanya.


Jalan Gurney patut ditukar kepada Jalan Palestin

Oleh Ainul Illia Meor Suzurudin

BANGI, 10 Safar 1442H, Isnin – Jalan Persiaran Gurney di Kampung Datuk Keramat lebih sesuai ditukar nama kepada Jalan Palestin atas beberapa faktor sejarah.

Ahli Jawatankuasa Gerakan Massa Pemuda ISMA, Soufi Anual berkata, Jalan Persiaran Gurney pada asalnya diberikan atas nama Sir Henry Gurney.

Katanya, Gurney ialah Setiausaha Kehormat British ke Palestin bermula 1946 hingga 1948.

“Di sana, beliau memainkan peranan yang besar dalam isu Israel-Palestin, pastinya dalam memenangkan Israel hingga tercabulnya tanah suci Palestin.

“Kemudian, dinaikkan pangkat sebagai Pesuruhjaya Tinggi British, dihantar pula berkhidmat ke Tanah Melayu,” katanya dalam satu kenyataan, hari ini.

Justeru, lebih signifikan jalan nama penjajah itu ditukarkan kepada nama negara Palestin yang menempatkan salah satu kota suci Islam – Baitulmaqdis.

“Betapa rakyat Palestin bersungguh mempertahankan tanah air mereka supaya terus merdeka dari tangan penjajah Zionis Israel,” katanya.

Pun begitu, beliau berkata, pihaknya menyokong penuh inisiatif Datuk Bandar Kuala Lumpur meletakkan nama Palestin sebagai nama jalan.

“Ianya merupakan pengiktirafan atas dasar keimanan dan kemanusiaan sejagat,” katanya.

Terdahulu, Dewan Bandaraya Kuala Lumpur (DBKL) memaklumkan nama Jalan Raja Laut 1 kini dikenali sebagai Jalan Palestin.

Datuk Bandar Kuala Lumpur, Datuk Nor Hisham Ahmad Dahlan berkata, cadangan untuk menukar nama jalan itu tercetus ketika Majlis Himpunan Hari Quds Sedunia yang diadakan di Dataran DBKL pada 26 hingga 31 Mei tahun lalu.

Bagaimanapun, Menteri Wilayah Persekutuan, Tan Sri Annuar Musa menuntut penjelasan mengapa menukarkan nama jalan tersebut, yang asalnya nama tokoh sejarah Melayu.

“Saya tiada halangan nak namakan jalan di Kuala Lumpur dengan nama Jalan Palestin, sebagai tanda sokongan kepada perjuangan pembebasan Al-Quds.

“Namun saya mahukan penjelasan kenapa pilih tukar nama Jalan Raja Laut, nama besar sejarah Melayu dan Kuala Lumpur.

“Kenapa tak tukar jalan nama Inggeris seperti Jalan Stonor, Jalan Conlay, Cohrane Road,” katanya di laman sosial Twitter.


Tak sokong Bajet 2023 sama seperti tarik balik sokongan PM: Asyraf Wajdi

BANGI, 3 Rabiulawal 1444H, Jumaat – Tindakan menolak Bajet 2023 oleh Parti Pribumi Bersatu Malaysia (Bersatu) disifatkan seperti menarik sokongan daripada Perdana Menteri, Datuk Seri Ismail Sabri Yaakob, kata Ketua Pemuda UMNO.

Datuk Dr Asyraf Wajdi Dusuki berkata, tindakan itu hanya memberi implikasi dan persepsi kepada pemain industri serta pelabur dalam dan luar negara.

Beliau mempersoalkan apakah tindakan ugut-mengugut seperti ini mampu memberikan persepsi dan sentimen positif kepada pemain industri atau pelabur dalam dan luar negara?

“Benar Perikatan Nasional (PN) menyumbang 39 peratus berbanding Barisan Nasional (BN) hanya 34 peratus dalam kerajaan hari ini.

“Menolak Bajet samalah seperti menarik balik sokongan Perdana Menteri,” katanya dalam hantaran di Facebook, hari ini.

Justeru, beliau berpandangan, adalah lebih baik mandat dikembalikan kepada rakyat menerusi pilihan raya supaya sebuah kerajaan mutlak dapat ditubuhkan.

“Ia sekali gus mengembalikan kepercayaan dan keyakinan pelabur bagi memastikan ekonomi negara dapat dipacu dengan stabil demi kemakmuran rakyat,” katanya.

Sebelum ini, bekas Menteri Perpaduan dan Kesejahteraan Sosial, P Waytha Moorthy berkata, pertembungan antara Ismail Sabri dan Presiden Bersatu, Tan Sri Muhyiddin Yassin mungkin menyaksikan PN tidak menyokong Bajet 2023 yang akan dibentangkan 7 Oktober ini.

Malah ‘pengisytiharan perang terbuka’ terhadap Barisan Nasional (BN) jelas menunjukkan Bersatu tidak mempunyai keyakinan terhadap kerajaan pimpinan Ismail Sabri.


BERJASA ucap takziah atas pemergian Ungku Aziz

BANGI, 29 Rabiulakhir 1442H, Selasa – Barisan Jemaah Islamiah Malaysia (BERJASA) mengucapkan takziah atas kematian tokoh ekonomi dan pendidikan negara, Profesor Diraja Ungku Abdul Aziz Ungku Abdul Hamid, petang tadi.

BERJASA dalam satu kenyataan berkata, Allahyarham adalah pengasas idea Lembaga Tabung Haji (TH) yang berdiri gah hari ini sehingga menjadi model kepada seluruh negara Islam yang lain.

“Allahyarham adalah seorang tokoh ekonomi Melayu-Islam terkenal menerusi kertas kerja bertajuk Rancangan Membaiki Ekonomi Bakal-bakal Haji ditulis Allahyarham pada 30 September 1959 kepada Kerajaan Persekutuan Tanah Melayu.

“Semoga semua jasa besar Allahyarham kepada umat Islam diangkat menjadi timbangan amal soleh beliau di akhirat nanti.

“Ucapan takziah kepada seluruh keluarga Allahyarham atas pemergian beliau sebentar tadi,” kata BERJASA hari ini.

Allahyarham yang berusia 98 tahun disahkan meninggal dunia kira-kira jam 4 petang tadi di Hospital Prince Court dan berita kematiannya dimaklumkan oleh isterinya, Rahaiah Baheran.

Jenazah akan dibawa ke Masjid At-Taqwa dan dijangka dikebumikan pada malam ini.

Allahyarham Ungku Aziz yang dilahirkan di London, United Kingdom (UK) adalah seorang tokoh yang paling disegani terutamanya dalam bidang ekonomi dan pendidikan.

Allahyarham adalah tokoh penting di sebalik penubuhan TH dan Angkatan Koperasi Kebangsaan Malaysia Berhad (Angkasa).

Allahyarham yang juga adalah bapa kepada bekas Gabenor Bank Negara, Tan Sri Zeti Akhtar, dianugerahkan gelaran Profesor Diraja Ekonomi (Pembangunan Luar Bandar) pada 17 Jun 1978.


PM ucap takziah pemergian Mufti Perak

KUALA LUMPUR, 18 Syawal 1442H, Ahad – Perdana Menteri, Tan Sri Muhyiddin Yassin dan keluarga menzahirkan rasa dukacita atas pemergian tokoh agama yang amat disegani Tan Sri Dr Harussani Zakaria yang meninggal dunia hari ini.

Muhyiddin menerusi akaun Facebooknya memaklumkan, pemergian Allahyarham yang juga Mufti Perak itu merupakan satu kehilangan kepada dunia dakwah, bukan sahaja bagi negeri Perak tetapi kepada rakyat Malaysia secara keseluruhan.

“Selain menjadi Mufti Perak, Allahyarham memang dikenali sebagai seorang pendakwah dan agamawan yang mudah didekati dan disegani oleh seluruh lapisan masyarakat.

“Jasa dan sumbangan besar Allahyarham dalam memperjuang dan mengembangkan syiar Islam adalah tidak ternilai harganya,” kata Perdana Menteri menerusi kenyataan itu.

Beliau turut mengucapkan salam takziah kepada keluarga Allahyarham atas kehilangan orang tersayang dan berharap semoga mereka tabah menghadapi detik yang mendukacitakan itu.

“Sama-samalah kita doakan semoga roh Allahyarham yang sepanjang hidupnya mengabdikan diri untuk memperkasakan Islam ditempatkan dalam kalangan orang yang beriman dan beramal soleh,” kata Perdana Menteri.

Jabatan Mufti Negeri Perak dalam satu entri di Facebook memaklumkan Allahyarham meninggal dunia pada kira-kira 3 petang tadi di Hospital Raja Permaisuri Bainun (HRPB), Ipoh, Perak.

Sebelum ini dilaporkan, Harussani, 82, dan isterinya, Puan Seri Ainon Abdul Ghani sedang mendapatkan rawatan di HRPB, sebelum sambutan Aidilfitri berikutan jangkitan COVID-19.

Isteri Allahyaham telah beransur pulih dan dibenarkan keluar dari hospital pada 21 Mei lepas. – Bernama